**Bendrieji tekstų, skirtų publikuoti Lietuvos integralioje muziejų informacinėje sistemoje (LIMIS), rengimo principai**

Visi tekstai, skirti skelbti portale LIMIS ([www.limis.lt](http://www.limis.lt)), turėtų būti rengiami vengiant rašybos, skyrybos, stiliaus, logikos, korektūros ir kitokių klaidų, ypač tų, kurios paskelbtos Valstybinės lietuvių kalbos komisijos (VLKK) sudarytame Didžiųjų kalbos klaidų sąraše (jį galima rasti VLKK interneto svetainėje www.vlkk.lt). Esant galimybei, prieš paskelbiant tekstus internete būtų gerai duoti juos peržiūrėti kalbos redaktoriui. Deja, ne visi muziejai tokią galimybę turi, tad portale LIMIS publikuojamuose tekstuose pasitaiko įvairių klaidų. Kai kurios jų gana dažnos ‒ tokias klaidas ir bus bandoma apibendrinti šioje publikacijoje.

**Antraštės / publikacijos pavadinimo rašymas**

Antraštinių pavadinimų nereikia išskirti kabutėmis (pvz., tinkamai parašyta antraštė turėtų atrodyti taip: **Vilniaus paveikslų galerijoje vyko parodos „Metų laikai“ atidarymas**, o ne šitaip: „Vilniaus paveikslų galerijoje vyko parodos „Metų laikai“ atidarymas“).

Antraštinių pavadinimų tik pirmasis žodis – ne visas pavadinimas – rašomas didžiąja raide (pvz., užuot rašius NUTARTA SURENGTI PARODĄ „METŲ LAIKAI“, reikėtų rašyti **Nutarta surengti parodą „Metų laikai“**).

Antraštės pabaigoje taškas niekada nededamas.

PASTABA. Jei tekstas, kurį ruošiamasi publikuoti, yra gana ilgas ir autorinis (pvz., tokie yra tekstai, rengiami LIMIS skelbiamoms virtualioms parodoms), teksto pabaigoje reikėtų nurodyti autorių ir jo einamas pareigas (pvz., Zita Starkutė, LDM liaudies meno rinkinio saugotoja-tyrinėtoja).

**Simbolinių ir tiesioginės reikšmės pavadinimų rašymas**

Kai tekste minimi įmonių, įstaigų, organizacijų ir kitokie pavadinimai, jie turi būti rašomi iš didžiosios raidės, o priklausomai nuo to, iš kokios reikšmės žodžių sudaryti, dar ir išskiriami (arba ne) kabutėmis.Simboliniai pavadinimai – tai pavadinimai, sudaryti iš žodžių ar žodžių junginių, vartojamų perkeltine reikšme. Tiesioginės reikšmės pavadinimai – tai pavadinimai (įmonių, įstaigų, organizacijų ir pan.), sudaryti iš žodžių ar žodžių junginių, turinčių tiesioginę reikšmę. Pagrindinis simbolinių ir tiesioginės reikšmės pavadinimų rašybos skirtumas tas, kad pastarieji rašomi iš didžiosios raidės, o simboliniai – ne tik iš didžiosios, bet dar ir kabutėse.

***Simbolinių pavadinimų rašymo ir vartosenos ypatumai***

Simboliniai pavadinimai rašomi kabutėse ir pradedami didžiąja raide. Nepaisant to, ar simbolinis pavadinimas yra vienažodis, ar susideda iš kelių dėmenų, iš didžiosios raidės rašomas tik pirmasis pavadinimo žodis, kiti pavadinimą sudarantys bendriniai žodžiai rašomi įprastai – mažosiomis raidėmis (išskyrus atvejus, kai į pavadinimą įeina tikriniai daiktavardžiai) (pvz., **„Laiko ženklai“; „Alma littera“; „Šiaurės Atėnai“**). Beje, prieš simbolinį pavadinimą einantis žodis ar žodžių junginys, žymintis įmonės, įstaigos ar organizacijos teisinę formą arba rūšinį pavadinimą, sakinio viduje rašomas mažosiomis raidėmis (pvz., **viešoji įstaiga „Užupio takas“; uždaroji akcinė bendrovė „Savas takas“ ir ko**). Teisinę formą galima nurodyti ir santrumpa, kuri yra rašoma didžiosiomis raidėmis (pvz., **UAB „Savas takas“ ir ko; VšĮ „Užupio takas“**). Ne klaida teisinį statusą nurodančius prierašus ar jų santrumpas rašyti ir po simbolinio pavadinimo (pvz., **„Savas takas“ ir ko, akcinė bendrovė** arba **„Savas takas“ ir ko, AB**).

Lietuviški vardininkiniai simboliniai pavadinimai, einantys po nomenklatūrinio žodžio, nekaitomi (pvz., **dirbu leidykloje „Vaga“; einu į parodą „Mados istorija“**)*.*

Jei lietuviški vardininkiniai simboliniai pavadinimai eina prieš nomenklatūrinį žodį, vietoj vardininko turi būti vartojamas kilmininkas (pvz., **dirbu „Vagos“ leidykloje; buvau „Mados istorijos“ parodoje**). Be nomenklatūrinio žodžio vartojami lietuviški vardininkiniai simboliniai pavadinimai taip pat turi būti linksniuojami (pvz., **dirbu „Vagoje“; buvau „Mados istorijoje“**).

Nelietuviški simboliniai pavadinimai, einantys po nomenklatūrinio žodžio, nėra linksniuojami (pvz., **portale „Europeana“**). Nelietuviški simboliniai pavadinimai, einantys be nomenklatūrinio žodžio arba prieš jį, rekomenduojami linksniuoti, jeigu juos įmanoma priderinti prie kurios nors lietuvių kalbos linksniuotės (pvz., **„Europeanoje“ pateikti duomenys**). Jei linksniuotės pritaikyti neįmanoma, paliekama originali forma(pvz.,**„Karogs“ buvo rašoma**).

***Tiesioginės reikšmės pavadinimų rašymo ir vartosenos ypatumai***

Įstaigų, įmonių ir organizacijų tiesioginės reikšmės pavadinimai rašomi be kabučių. Pirmas žodis rašomas didžiąja, kiti − mažosiomis raidėmis, išskyrus pavadinime esančius tikrinius daiktavardžius (pvz., **Velnių muziejus; Valstybinis jaunimo teatras**). Tiesioginės reikšmės pavadinimų, prasidedančių vietos nuoroda, tik pirmasis žodis (vietovardis) rašomas didžiąja raide, visi kiti pavadinimą sudarantys bendriniai žodžiai rašomi mažąja raide (pvz., **Lietuvos Didžiosios Kunigaikštystės valdovų rūmai; Nacionalinis M. K. Čiurlionio dailės muziejus**).

Sutrumpintų ilgesnių tiesioginės reikšmės pavadinimų pirmasis žodis rašomas didžiąja raide, kiti bendriniai žodžiai − mažąja (pvz., **Čiurlionio muziejus; Valdovų rūmai**). Jei pavadinimas sutrumpinamas iki vieno žodžio, bet jo sąsaja su tikriniu pavadinimu išlieka (kai iš konteksto aišku, apie kokį konkretų objektą, kurio pavadinimas sutrumpintas iki vieno žodžio, kalbama), trumpinys gali būti rašomas didžiąja raide (pvz., **Lietuvos Respublikos kultūros ministerija – Kultūros ministerija – Ministerija; Lietuvos mokslų akademija – Mokslų akademija – Akademija; Lietuvos dailės muziejaus Prano Gudyno restauravimo centras – Restauravimo centras – Centras; Lietuvos integrali muziejų informacinė sistema − Sistema**).

Į tiesioginės reikšmės pavadinimą įeinantys simboliniai pavadinimai rašomi kabutėse. Tokie kombinuoti pavadinimai yra pusiau tiesioginės, pusiau simbolinės reikšmės (pvz., **Vilniaus teatras „Lėlė“, Biržų krašto muziejus „Sėla“, Šiaulių „Aušros“ muziejus**).

Visomis didžiosiomis raidėmis rašomi aukščiausiųjų valstybės ir tarptautinių institucijų pavadinimai bei jų trumpiniai (pvz., **Lietuvos Respublikos Seimas – Seimas; Lietuvos Respublikos Vyriausybė – Vyriausybė; Lietuvos Respublikos Aukščiausiasis Teismas – Aukščiausiasis Teismas; Lietuvos Respublikos Konstitucinis Teismas – Konstitucinis Teismas; Tarptautinis Teismas; Jungtinių Tautų Organizacija; Jungtinių Tautų Generalinė Asamblėja**), taip pat valstybių pavadinimai, susidedantys iš kelių žodžių (pvz., **Lenkijos Karalystė, Lietuvos Didžioji Kunigaikštystė, Jungtinės Amerikos Valstijos, Jungtiniai Arabų Emyratai**).

Kalbant apie keliažodžius valstybių pavadinimus, atskirai minėtini pavadinimai su žodžiais rytai, vakarai, pietūs, šiaurė. Kai neturima galvoje regiono pavadinimo, šie pasaulio dalis nurodantys žodžiai rašomi mažąja raide (pvz., **rytų vėjas; važiuojame iš vakarųį rytus; Lietuvos rytuose;** **šiaurės rytuose; šiaurės rytų Lietuvoje**), tačiau pasitaiko atvejų, kai šie žodžiai įeina į regionų pavadinimus ir yra laikomi pavadinimo dalimi − tokiu atveju jie rašomi didžiąja raide (pvz., **Vakarų valstybės; Vakarų Europa; Pietų Amerika; Rytų Lietuva; Šiaurės Lietuva**).

Atskirą tiesioginės reikšmės pavadinimų grupę sudaro dvigubi ar net trigubi pavadinimai, kurių viena dalis reiškia aukštesnę, kita – jai priklausančią žemesnę instituciją. Žemesnieji vienetai vadinami struktūriniais padaliniais ir rašytini iš didžiosios raidės (pvz., **Vilniaus miesto savivaldybės tarybos Finansų ir ekonomikos komitetas; Vilniaus universiteto Filologijos fakulteto Lietuvių kalbotyros katedra; Lietuvos dailės muziejaus Miniatiūrų muziejus**).

Tiesioginės reikšmės pavadinimai be išimčių turi būti linksniuojami.

Dažnai pasitaiko aptikti publikacijų, kuriose minimų bažnyčių, katedrų, bazilikų pavadinimų rašyba įvairuoja. Taisyklė tokia: oficialiuose dokumentuose bažnyčių pavadinimai yra registruojami be vietos nuorodos (pvz., **Šv. Mikalojaus bažnyčia;** **Šv. Kristaus atradimo bažnyčia)**, todėl net ir nurodant vietovardį sutrumpinimas šv. rašytinas didžiąja raide (pvz., **Vilniaus Šv. Mikalojaus bažnyčia −** t. y. oficialus pavadinimas prasideda nuo sutrumpinimo Šv.). Iš bažnyčių pavadinimų išsiskiria arkikatedrų ir katedrų pavadinimai − jie sudaromi iš vietovardžio ir gimininių žodžių, todėl po vietos nuorodos einantys žodžiai rašomi mažąja raide (pvz., **Vilniaus arkikatedra bazilika**; **Telšių katedra**).

PASTABA. Santrumpos *šv.* rašyba apskritai gana kebli, ją rašant dažnai padaroma klaidų. Taisyklė paprasta: ši santrumpa (arba pilnas žodis – šventas (-a)), kada vartojama prieš asmens (šventojo) vardą (ne bažnyčios pavadinime), rašoma iš mažosios raidės (pvz., **šv. Mykolas; šv. Antanas**). Ta pati taisyklė galioja ir kalbant apie švenčių pavadinimus – šiuo atveju santrumpa *šv.* (arba pilnas žodis šventas (-a)) taip pat rašoma mažąja raide, nes netraktuojama kaip pavadinimo dalis (pvz., **šv. Kalėdos, šv. Velykos**,arba **šventos Kalėdos, šventos Velykos**). (Visgi stilistiškai didžiosios raidės vartojimas rašant šventes yra įmanomas, tačiau paprastai tik religinio pobūdžio tekstuose, o ne kasdienėje vartosenoje.) Išimtį sudaro santrumpa Švč. (arba pilna forma – Švenčiausiasis (-ioji) – ji visada rašoma didžiąja raide (pvz., **Švč. Sakramentas; Švč. Mergelė Marija**, arba **Švenčiausiasis Sakramentas; Švenčiausioji Mergelė Marija**).

Dokumentų, teisės aktų pavadinimai taip pat priskiriami tiesioginės reikšmės pavadinimams. Jų rašyba dvejopa. Kilmininkiniai dokumentų pavadinimai (kai dokumento antraštė susilieja su pavadinimu) rašomi iš didžiosios raidės be kabučių (pvz., **Lietuvos Respublikos valstybinės kalbos įstatymas; Lietuvos Respublikos įstatymų ir kitų teisės norminių aktų rengimo tvarkos įstatymas; Dokumentų tvarkymo ir apskaitos taisyklės; Įmonių, įstaigų ir organizacijų simbolinių pavadinimų darymo taisyklės, Sveikatos ministerijos nuostatai**). Su prielinksniu *dėl* formuluojamos dokumentų antraštės rašomos kabutėse (dokumento rūšies pavadinimas − nutarimas, įsakymas, potvarkis ir kt. − su antrašte sudaro dokumento pavadinimą) (pvz., **Lietuvos Respublikos įstatymas „Dėl Valstybinės kalbos įstatymo įgyvendinimo“; Vyriausybės nutarimas „Dėl Valstybės tarnautojų pareigybių aprašymo ir vertinimo metodikos patvirtinimo“**).

Atkreiptinas dėmesys į festivalių, švenčių ir kitų renginių pavadinimus – jie gali būti ir tiesioginės reikšmės, ir simbolinės, o nuo to priklauso ir jų rašyba – kabutėse ar be jų. Tiesioginės reikšmės festivalių, švenčių ir kitų renginių pavadinimai, sudaryti iš vietovardžio ir renginio rūšį nurodančio žodžio, rašomi be kabučių (pvz., **Vilniaus festivalis; Trakų festivalis;** **Pažaislio festivalis;** **Jūros šventė**), o simboliniai (perkeltinės reikšmės) įvairių renginių pavadinimai rašomi su kabutėmis (pvz., **„Vilniaus dienos ’99“; „Muzikinis rugpjūtis pajūryje“; „Bliuzo naktys“; „Muziejų naktis“, „Muziejų kelias“)**.

PASTABA. Kai kurie istoriniai laikotarpiai, kurie savo sandara tarsi ir nėra pavadinimai, rašytini didžiąja raide. Tai svarbūs istoriniai įvykiai (pvz., **Pirmasis pasaulis karas; Antrasis pasaulinis karas**), epochos, turėjusios ypatingą reikšmę žmonijos vystymosi istorijoje ir dėl to iš tradicijos rašomos didžiąja raide (pvz., **Renesansas; Atgimimo epocha; Šviečiamasis amžius** (plg. **antika; viduramžiai; geležies amžius; bronzos amžius; akmens amžius**).

Atkreiptinas dėmesys, kad didžiąja raide stilistiniais sumetimais gali būti rašomi ir bendriniai žodžiai (pvz., **prieš akis turime Laisvę; mano Tėvynė**).

Atskirai paminėtina nelietuviškų pavadinimų rašyba. Tiesioginės reikšmės nelietuviški pavadinimai rišliame lietuviškame tekste rašytini kursyvu (pvz., **Latvijos nacionalinis meno muziejus (*Latvijas Nacionālais mākslas muzejs*); Smitsono instituto Nacionalinis gamtos istorijos muziejus (*National Museum of Natural History of Smithsonian Institution*). (Atkreiptinas dėmesys, kad pavadinimas originalo kalba rašomas ne pagal lietuvių kalbos, o pagal tos šalies, kurioje pavadinimas registruotas, taisykles; dėl to, pvz., pateiktame pavadinime anglų kalba didžiosiomis raidėmis rašomi visi pavadinimą sudarantys žodžiai, ne tik pirmasis.) Tačiau kursyvas netinka tada, kai lietuviškame tekste minimi simbolinės reikšmės nelietuviški (t. y., rašomi originalo kalba) pavadinimai ‒ tokiu atveju jie turi būti rašomi ne kursyvu, o kabutėse, kurios, beje, turi būti lietuviškos (pvz., dienraštis „The Washington Post“, o ne dienraštis *The Washington Post*).**

**Asmenvardžių rašymas**

Pirmą kartą tekste minint asmenvardžius, jie rašomi pilna forma (pvz., **Antanas Ruplėnas**), minint antrą ir kitus kartus – pasirinktinai: arba vardo pirma raidė ir pavardė (pvz., **A. Ruplėnas**), arba tik pavardė (pvz., **Ruplėnas**), tačiau rašyti vien tik pavardę negalima tuo atveju, kai tame pačiame tekste yra minima daugiau asmenų su ta pačia pavarde (tokiu atveju prieš pavardę būtina rašyti pirmąją vardo raidę). Pasirinkto rašymo varianto reikia nuosekliai laikytis visame tekste ir vienodai taikyti visiems tekste minimiems asmenvardžiams.

Neretai pasitaiko, kad trumpinant vardą parašoma ne tik pirmoji, o dvi ar daugiau vardą sudarančių raidžių (pvz., **St. Juozapaitis; Pr. Gudelis**). Tokia rašyba lietuvių kalbai nebūdinga ir nepriimtina, kaip minėta, trumpinant vardą rašoma tik pirmoji vardo raidė arba vien tik pavardė (pvz., **S. Juozapaitis** arba **Juozapaitis**; **P. Gudelis** arba **Gudelis**). Po pirmosios vardo raidės dedamas taškas ir paliekamas tarpas.

Kitą asmenvardžių grupę sudaro kitųkalbų asmenvardžiai (svetimvardžiai).

Lotyniškojo pagrindo alfabetą vartojančių kalbų asmenvardžiai grožiniuose kūriniuose, populiariuose ir vaikams bei jaunimui skirtuose leidiniuose, atsižvelgiant į skaitytojų amžių ir išsilavinimą, dažniausiai yra adaptuojami, t. y. pateikiami pagal tarimą. Visgi adaptavimas − labai sudėtingas procesas, reikalaujantis specifinių žinių ir kalbos, iš kurios kilęs svetimvardis, mokėjimo (priešingu atveju nežinosime, kaip atitinkamoje kalboje asmenvardis tariamas, ir adaptuosime netaisyklingai). Be to, adaptavimo trūkumas išryškėja tuomet, kai apie asmenį norima surasti daugiau informacijos internete (pvz., į paieškos lauką suvedę adaptuotą asmenvardžio formą rasime gerokai mažiau informacijos nei suvedę autentišką asmenvardžio formą). Dėl to, kai vartojami adaptuoti asmenvardžiai, skliaustuose rekomenduojama nurodyti originalią asmenvardžio formą (pvz., **Fransua Eduaras (pranc. Fransua Edouard)**.

Pastaraisiais metais Lietuvoje, kaip ir kitose šalyse, įvairiuose leidiniuose, ypač mokslinėje literatūroje, reklaminiuose, informaciniuose tekstuose, pateikiamos autentiškos asmenvardžių formos, tik prie jų rišliame lietuvių kalbos tekste būtina, jei tik tai įmanoma, pridėti lietuviškas linksnių galūnes.

Žemiau aptariami bendrieji svetimvardžių vartosenos lietuviškuose tekstuose principai – adaptavimas ir gramatinimas*.*

* ***Nelietuviškų asmenvardžių adaptuotų formų rašymas***

Adaptuotiems asmenvardžiams, kurie baigiasi priebalse, jei ta priebalsė žodžio gale nėra netariama, pridedamos galūnės *-as, -is, -(i)us* ir jie linksniuojami kaip atitinkami lietuviški daiktavardžiai (pvz., **Brugmanas (Brugmann); Mopasanas (Maupassant); Bodleras (Baudelaire); Volteras (Voltaire**)*.* Galūnė *-as* paprastai pridedama ir tiems originalo kalboje nelinksniuojamiems tikriniams vardams, kurie baigiasi priebalsiu *s*:(pvz., **Lopesas (Lopez); Gomesas (Gomez); Morisas (Morris); Votkinsas (Watkins**). Nors tai ne taisyklė, bet dažniausiai prie asmenvardžių, kurie baigiasi priebalsiu *l, r*, dedama galūnė *-is* (pvz., **Šileris (Schiller); Klodelis (Claudel); Čerčilis (Churchill); Kolis (Kohl**)*.* Galūnė *-(i)us* paprastai visuomet dedama prie asmenvardžių, kurie baigiasi priebalsių samplaikomis *sz, scz* (pvz., **Karlovičius (Karłowicz); Raikovičius (Rajkowić**)*.*

Prie visų moterų pavardžių ir daugelio (bet ne visų!) jų vardų, kurie baigiasi priebalsiu, galūnės nededamos (pvz., **Smit (Smith); Fišer (Fischer); Gomes (Gomez); Flauer (Flower); Klemens (Clemence**)*.* Prie moterų vardų, kurie baigiasi balse *a*, po kurios eina netariamas priebalsis, dažniausiai *h* (pvz., Sarah); moterų vardų, kurie baigiasi priebalsiu, po kurio eina netariama balsė *e* (pvz., Catherine); kai kurių moterų vardų, kurie baigiasi priebalse (pvz., Brigitt, Bess, Jaclyn), adaptuojant yra pridedamos lietuviškos galūnės -a, -ė (pvz., **Sara (Sarah), Ketrina (Catherine), Brigita (Brigitt), Besė (Bess), Žaklina (Jaclyn**).

Graikiškų asmenvardžių galūnės *-on (-ōn), -os, -us (-ūs), -ēs* ir lotyniškų -*us,  -um* keičiamos į *-as* (pvz., **Sigėjas (Sigeion); Eschilas (Aischylos); Heziodas (Hēsiodos); Odisėjas (Odysseus); Edipas (Oidipūs); Hipokratas (Hyppokratēs); Augustas (Augustus**)*.* Tačiau graikiškų vardų galūnė *-ēs* po *l* keičiama į *-is* (pvz., **Sofoklis (Sophoklēs); Heraklis (Hēraklēs); Aristotelis (Aristotelēs**), o po *i* einančios lotyniškų vardų galūnės *-us, -um* rašomos -*jus* (pvz.,**Julijus (Jūlius); Vergilijus (Vergilius**).

Taip pat rašomos ir iš lotynų ar graikų kalbų (ar per jas) į kitas kalbas atėjusių arba lotynizuotų asmenvardžių formos, turinčios galūnes *-as, -is, -(i)us* (pvz., **Lukas (Lucas); Amadėjus (Amadeus)***,*o pagal analogiją su jomis ir daugelio kitų vyriškų vardų galūnės (pvz., **Nikolas (Nicolas); Fransis (Francis); Persis (Persis)***.*

Graikiškiems ir lotyniškiems priebalsinio kamieno vardams galūnės pridedamos prie kilmininko kamieno (pvz., **Ksenofontas (Xenophōn, Xenophōntos); Tespidas (Thespis, Thespidos); Ciceronas (Cicerō, Cicerōnis); Artemidė (Artemis, Artemidos); Venera (Venus, Veneris)**.

Naujosios graikų kalbos galūnė *-is* nekeičiama (pvz., **Teodorakis (Theodorakis); Hadzidakis (Hadzidakis**)*.*

Latvių kalbos asmenvardžių galūnė *-s* po priebalsio paprastai keičiama į *-as* (pvz.,**Endzelynas (Endzelīns); Vanagas (Vanags)**, o atskirais atvejais ir į *-is* (pvz., **Akurateris (Akuraters)**. Pavardžių priesaga *-iņš* keičiama į *-inis* (pvz., **Berzinis (Bērziņš); Krūminis (Krūmiņš)**.

Prie asmenvardžių, gale turinčių nekirčiuotą *-i,* pridedama *-s*, o nekirčiuotas *-y* keičiamas galūne *-is* (pvz., **Kraševskis (Kraszewski); Pučinis (Puccini); Toljatis (Toglatti); Verdis (Verdi**)**.**

Prie moterų vardų bei pavardžių, gale turinčių nekirčiuotą *-i*, galūnės nededamos (pvz., **Ibaruri (Ibaruri); Meri (Mary).**

Asmenvardžių nekirčiuota galūnė *-e* *(*-*ē)*keičiama į *-ė* (pvz.,**Afroditė (Aphroditē); Brontė (Bronte); Rudzytė (Rudzīte)***.*

Asmenvardžių, kurie baigiasi nekirčiuotais*-a, -ia (-ya)*, žodžio galas nekeičiamas ir jie linksniuojami kaip atitinkami lietuviški daiktavardžiai (pvz.,**Berta (Bertha); Ifigenija (Iphigenia**)**.**

Prie asmenvardžių, kurie baigiasi kirčiuotais balsiais (išskyrus graikų ir sen. indų k.), galūnės nededamos ir jie nelinksniuojami (pvz.,**Hugo (Hugo); Kamiu (Camus); Dega (Degas), Bizė (Bizet); Mejė (Meillet); Kiuri (Curie).** Taip pat nelinksniuojami ir galūnių negauna vardai, kurie baigiasi nekirčiuotu *-u* (pvz., **Antonesku (Antonescu)** arba dviejų balsių sandūra (pvz., **Goa (Goa); Samoa (Samoa), Romeo (Romeo)**.

Nekirčiuota galūnė *-o* verčiama lietuviška galūne *-as* (pvz., **Brunas (Bruno)**,išskyrus kai kuriuos slaviškus vardus (pvz., **Moniuška (Moniuszko); Mateika (Matejko).**

Jeigu asmenvardis susideda iš kelių žodžių, atitinkama lietuviška galūnė paprastai dedama prie paskutinio žodžio, o prieš paskutinįjį esantys žodžiai paliekami be lietuviškų linksnių galūnių (pvz., **Sen Simonas (Saint-Simon)**. Tik kai kuriems dvižodžiams asmenvardžiams galūnė iš tradicijos dedama ir prie pirmojo (arba tik prie pirmojo) žodžio (pvz., **Boduenas de Kurtenė (Baudouin de Courtenay**) – tai išimtys iš taisyklės*.*

***Ilgųjų balsių rašymas adaptuojamuose******asmenvardžiuose***

Balsėmis *y, ū* žymimi atitinkami ilgieji kitų kalbų balsiai tuose adaptuojamuose asmenvardžiuose, kuriuose šių balsių ilgumas originalo kalba (latvių, vokiečių, čekų, slovakų, estų, suomių, vengrų) yra išreikštas grafiškai (pvz., **Niedrytė (lat. Niedrīte); Nydermanas (vok. Niedermann); Tyneckis (ček. Tôneckô); Vyraltas (est. Viiralt), Ryhivara (suom. Riihivaara), Vyzvaras (vengr. Vîzvãr)**.

Vardų, kuriuose minėtų balsių ilgumas originalo rašyba nėra aiškiai išreikštas, ilgieji balsiai žymimi trumposiomis balsėmis *i, u* (pvz., **Ibachas (vok. Ibach); Šumanas (vok. Schumann); Kuperis (angl. Cooper).**

Ilgieji balsiai, adaptuotoje vardo formoje atsidūrę dvibalsyje, taip pat rašomi trumposiomis *i, u* (pvz., **Uipeštas (vengr. Újpest)**.

Kai kurie vardai su ilgosiomis arba trumposiomis balsėmis rašomi pagal įsigalėjusią tradiciją (pvz., **Lyras (angl. Lear), Kalipsė (gr. Kalypsō**).

Ilguosius balsius žyminčios raidės ir jų samplaikos – estų kalbos *ee*, *öö*, vengrų *é*, *ö*, vokiečių*ä(ae)*, *äh(aeh)*, *e*, *ee*, *eh*, *ö(oe)*, *öh(oeh)* – adaptuojant į lietuvių kalbą virsta *ė* (pvz., **Ėriku (est. Eeriku), Ėrdas (vengr. Érd), Lėrincis (vengr. Lörinci), Lėvicas (vok. Läwitz), Vėberis (vok. Weber), Gėtė (vok. Goethe), Gėrdė (vok. Göhrde), Ėmė (vok. Oehme)**.

Kaip matoma iš pateiktų pavyzdžių, asmenvardžių adaptavimas yra labai sudėtingas, specialaus pasirengimo ir išmanymo reikalaujantis darbas. Visų kalbų svetimvardžių adaptavimo ypatumų aptarti neįmanoma. Kaip tik dėl to rengiant tekstus pravartu pasirinkti paprastesnį svetimvardžių vartosenos rišliame lietuvių kalbos tekste būdą – vartoti autentiškas asmenvardžių formas, o prireikus rišliame tekste pavartoti vienokį ar kitokį asmenvardžio linksnį, pagal tam tikras taisykles pridėti prie asmenvardžio lietuviškas linksnių galūnes. Jei visgi nusprendžiama svetimvardžius adaptuoti, pravartu informacijos ir analogiškų adaptavimo pavyzdžių paieškoti VLKK svetainėje [www.vlkk.lt](http://www.vlkk.lt) (<http://www.vlkk.lt/aktualiausios-temos/svetimvardziai/adaptavimas>, žiūrėta 2017-06-20).

* ***Nelietuviškų asmenvardžių sugramatintų (neadaptuotų) formų rašymas***

Kai nusprendžiama svetimvardžių neadaptuoti, t. y. palikti autentiškas jų formas, rišliame tekste jiems turi būti pridėtos lietuviškos linksnių galūnės (jei įmanoma). Autentiškoms asmenvardžių formoms galūnės dedamos panašiai kaip ir prie adaptuotų tikrinių vardų. Pavartotos skliausteliuose arba nerišliame tekste (pvz., bibliografijoje, reklamoje ar informaciniame tekste), autentiškos asmenvardžių formos gali būti rašomos ir be lietuviškų galūnių.

Lietuviškos galūnės dedamos prie tų autentiškų vyriškosios giminės asmenvardžių formų, kurios baigiasi priebalsiu (pvz., **Brugmannas; Andrewsas; Morrisas; Roiselis; Douglasas; Jamesas; Feederis; Claudelis; Karłowiczius; Rajkovićius)***.*

Kai nelietuviškas asmenvardis baigiasi netariama balse *e* arba netariamu priebalsiu, prieš pridedamas galūnes rašytinas apostrofas (pvz., **Larousse’as – Larousse’o; Bainville’is – Bainville’io; Cahors’as; Chateaubriand’as; Beaufort’as; de Gaulle’is).**

Asmenvardžiams, kurie originalo kalboje baigiasi kamieno balsiu (išskyrus *a*) ar dvibalsiu, lietuviškos galūnės paprastai nededamos ir jie nelinksniuojami (pvz., **Goethe, Crespo, Enrico, Antonescu, Koposu, Craxi, Leslie, Willy, Caravaggio, Manzoni, Verdi, Fanny, Silviu, Hemingway, Gow, Rau**). Tačiau vartojant tam tikrą linksnį, kai kurioms pavardėms prireikus galūnės, ji gali būti pridedama po apostrofo (pvz., **vns. kilm. Goethe’s, Craxi’o, Hemingway’aus; naud. Goethe’ei, Craxi’ui, Hemingway’ui; įn. Craxi’u, Hemingway’umi (**bet **vns. gal. Goethe**).

Gramatinami ir linksniuojami tie asmenvardžiai, kurie baigiasi originalo kalboje kaitomo vardo galūnės balsiu (pvz., **lenk. k. vns. vard. Walęsa, kilm. Walęsy** ir t. t. ***–* liet. k. vns. vard. Walęsa, kilm. Walęsos** ir t. t.; **lenk. k. vard. Męcinski, kilm. Męcinskiego** ir t. t. **– liet. k. vard. Męcinskis, kilm. Męcinskio** ir t. t.).

Atkreiptinas dėmesys, kad, nepaisant to, ar moterų pavardės, kurios baigiasi priebalsine galūne, yra adaptuojamos, ar gramatinamos, prie jų galūnės nėra pridedamos (pvz., moters pavardės **Moss** adaptuota forma bus **Mos**, o sugramatinta – **Moss**). Gramatinant moterų vardus, kurie baigiasi balse *a*, nors žodžio gale yra netariamas priebalsis, dažniausiai *h* (pvz., Leah); moterų vardų, kurie baigiasi priebalsiu, po kurio eina netariama balsė *e* (pvz., Jacqueline); moterų vardų, kurie baigiasi priebalse (pvz., Doris), lietuviškos linksnių galunės gali būti ir pridedamos, ir ne; jei nusprendžiama pridėti, galūnės rašomos po apostrofo (pvz., **Leah’a, Leah’os, Leah’ai...; Jacqueline’a, Jacquelin’os, Jacquelin’ai...; Doris’a, Doris’os, Doris’ai... arba Doris’ė, Doris’ės, Doris’ei...**).

***Nelotyniškojo pagrindo raidyno asmenvardžių rašymas***

Gana dažnai pasitaiko atvejų, kai tekste tenka pavartoti svetimvardžius, kurie yra nelotyniškojo pagrindo raidyno. Nesvarbu, ar asmenvardžius norėsime visiškai adaptuoti, ar vartoti tik sugramatintą jų formą, pirmiausia būtina perraša į lietuvių kalbą. Nelotyniškojo pagrindo raidyną vartojančių kalbų vardai ir pavardės lietuvių kalboje gali būti perteikti dviem būdais: transkribuojant (perrašant lietuviškomis raidėmis atsižvelgus į vardo, pavardės tarimą; atitinka adaptavimą) arba transliteruojant (perrašant į lotyniškąjį raidyną paraidžiui pagal šalies ar tarptautinius standartus, raidžių lenteles; atitinka autentiškos (neadaptuotos) formos vartojimą, kai prireikus rišliame tekste pridedamos lietuvių kalbos linksnių galūnės). Galioja tas pats principas – moksliniuose ir panašaus pobūdžio leidiniuose siūloma palikti transliteruotas formas, o vaikams, pramoginiuose leidiniuose ir pan. pateikiama transkribuota (adaptuota) forma. Kaip perrašyti nelotyniškojo pagrindo raidynų asmenvardžius į lietuvių kalbą (transliteruoti) ir, jei norima, perrašius transkribuoti (adaptuoti), išdėstyta VLKK parengtame sąraše (jį galima rasti VLKK svetainės ([www.vlkk.lt](http://www.vlkk.lt)) aktualių temų skiltyje, poskyryje „Svetimvardžiai“ (punktai „Perraša iš gudų (baltarusių) kalbos“, „Perraša iš lenkų kalbos“, „Perraša iš ukrainų kalbos“).

Atkreiptinas dėmesys, kad tėvavardis, kuris yra būdingas slavų kalboms, lietuviškame rišliame tekste nėra rašomas – jis praleidžiamas (pvz., **Антон Павлович Чехов** transliteravus (perrašius) į lietuvių kalbą bus **Anton Čechov**, o transkribavus (adaptavus) bus **Antonas Čechovas.** Pilna asmenvardžio forma su tėvavardžiu (**Anton Pavlovič Čechov** arba **Antonas Pavlovičius Čechovas**) pateikiama tik tuomet, kai asmenvardis įtraukiamas į LIMIS Personalijų žodyną – laukus „Vardas“, „Pavardė“ (tačiau viešinti skirtame lauke „Viešinamas asmenvardis“ turėtų būti nurodoma lietuvių kalbai įprasta asmenvardžių forma, formuojama iš vardo ir pavardės – be tėvavardžio (**Anton Čechov** arba **Antonas Čechovas**).

PASTABA. Atskirą grupę sudaro jau minėtų šventųjų, taip pat valdovų (karalių, imperatorių, kunigaikščių), aukščiausių dvasinių lyderių vardai – jie visada rašomi tik adaptuota forma (ne sugramatinti), pagal lietuvių kalboje įsigalėjusią jų vartoseną (pvz., **Karolis Didysis, Petras Pirmasis, Tomas Akvinietis, Jonas Paulius Antrasis, Ivanas Rūstusis**).

Pasitaiko atvejų, kai įvairiuose šaltiniuose vieno ar kito asmenvardžio rašyba įvairuoja, ypač jei asmuo yra gyvenęs prieš keliasdešimt ar kelis šimtus metų (pvz., šaltiniuose randama forma **Henrikas Žukauskas, Žukovskis, Henryk Zukowski**). Tokiu atveju reikėtų pasirinkti vieną formą – tą, kuri buvo vartojama asmens gyvenamuoju laikotarpiu, o jei forma įvairavo jau tuomet, reikėtų pasirinkti vieną, savo nuožiūra tinkamiausią, formą, ir ją vartoti visame tekste.

**Vietovardžių rašymas**

Lietuviškų vietovardžių sąvadą rasti ir jame teiktinas vietovardžių formas pasitikrinti galima Valstybinės lietuvių kalbos komisijos prie Lietuvos Respublikos Seimo 1997 m. rugpjūčio 28 d. nutarime „Dėl Lietuvos vietovardžių sąrašo“ (dokumentą galima rasti internete adresu <http://www3.lrs.lt/pls/inter3/oldsearch.preps2?Condition1=43327&Condition2>=, žiūrėta 2017-06-20).

Nelietuviškos kilmės vietovardžiai visada vartojami tik adaptuota forma (skirtingai nei nelietuviškos kilmės asmenvardžiai, kurie, priklausomai nuo teksto pobūdžio, gali būti rašomi pasirinktinai – sugramatinti arba adaptuoti). Tik išimtiniais atvejais, kai vietovardžio tarimas ir rašymas lietuviškoje literatūroje įvairuoja ar apskritai nėra žinomas, kai vietovardis neįtrauktas į žinynus, enciklopedijas, galima palikti jo autentišką formą.

Adaptuojant nelietuviškus vietovardžius, taikomos tos pačios taisyklės, kaip ir adaptuojant nelietuviškus asmenvardžius (nelietuviškų asmenvardžių adaptavimo principai aptarti ankstesniame šios publikacijos skyriuje). Nelotyniškojo pagrindo raidyno vietovardžiai transkribuojami pagal tuos pačius principus, kaip ir nelotyniškojo pagrindo raidyno asmenvardžiai – jie transliteruojami ir pridedamos lietuviškos linksnių galūnės (pvz., **Smolenskas (*Смоленск*)**. Kaip ir nelietuviški asmenvardžiai, nelietuviški vietovardžiai, kurie baigiasi kirčiuotu balsiu ar dvibalsiu, yra nekaitomi – jiems galūnės nepridedamos (pvz., **Tartu (*Tartu*); Bordo (*Bordeaux*), Dachau (*Dachau*)**.

Iš tiesų labai sunku nelietuviškame tekste rastą pirmą kartą matomą vietovardį adaptuoti. Šiuo atveju darbą labai palengvina VLKK sudarytas ir Komisijos svetainėje (www.vlkk.lt) prieinamas sąvadas „Pasaulio vietovardžiai“. Jame galima rasti daugumą Europos ir Amerikos žemynų vietovardžių – pateikiamos ir autentiškos, ir lietuviškos adaptuotos jų formos (prieiga internete <http://pasaulio-vardai.vlkk.lt/>, žiūrėta 2017-06-15). Be to, kilus klausimų dėl vietovardžių adaptavimo, galima pasitikrinti ir žodyne „Pasaulio vietovardžiai. Europa“ (Vilnius: Mokslo ir enciklopedijų leidybos institutas, 2006), daugiatomėje „Visuotinėje lietuvių enciklopedijoje“ (Vilnius, Mokslo ir enciklopedijų leidybos institutas, 2001–2015) ir kituose žinynuose ar enciklopedijose.

PASTABA. Rišliame tekste parašius adaptuotą vietovardžio formą, reikia nurodyti ir originalią – pastaroji rašoma skliaustuose kursyvu (pvz., **Macejovicės (lenk. *Maciejowice*)**.

**Trumpinių (sutrumpinimų, santrumpų, simbolių) rašymas**

Kai kurie bendriniai žodžiai ar sudėtiniai pavadinimai rašte gali būti trumpinami. Pagal trumpinių pobūdį paprastai yra skiriamos trys jų rūšys: sutrumpinimai, santrumpos (abreviatūros) ir simboliai.

Sutrumpinimai – tai dažnai vartojamų žodžių (ar žodžių grupių) paprasti trumpiniai (pvz., **pr.** (pradžia); **m.** (metai). Santrumpos (abreviatūros) – tai sudėtinių pavadinimų sutrauktiniai pakaitalai; dažniausiai sudaromos iš žodžių pirmųjų raidžių (pvz., **LDK, LR**). Simboliai – tai matų simboliai ir grafiniai ženklai (pvz., **m** – metras; **h** – valanda; **%** – procentai; **˚** – laipsniai).

Toliau išvardytosios trumpinių rūšys, jų sudarymo bei vartosenos ypatumai aptarti detaliau.

***Sutrumpinimų rašymas***

Tekste neretai prireikia pavartoti įvairius grafinius žodžių sutrumpinimus. Grafiškai žodžiai trumpinami rašant tik tam tikrą žodžio dalį ir gale jos dedant tašką. Taško nereikia tik po tų grafinių sutrumpinimų, kurie baigiasi paskutiniuoju žodžių skiemeniu (pvz., **biblioteka – b-ka**). Bene dažniausiai rašte pasitaikantys sutrumpinimai yra susiję su datos rašymu: **pr.** (pradžia), **pab.** (pabaiga), **p.** (pusė), **d.** (diena), **deš**. (dešimtmetis), **ketv.** (ketvirtis), **pr. Kr.** (prieš Kristų), **po Kr.** (po Kristaus), **m. (metai), a. (amžius)** ir kt. Šie sutrumpinimai vietoj pilnų formų vartojami tada, kai rašomi su datomis (pvz., **1975 m. kovą; VI a. I p.**), tačiau pabrėžtina, kad atsidūrę sakinio gale jie rašomi pilna forma (pvz., **1975 metais. Vėliau [...];** **mūšis** **įvyko X amžiuje. Tai lėmė [...]**). Kitais atvejais minėtieji žodžiai netrumpinami – vartojami pilna forma (pvz., **jai buvo ketveri metai; jaunystė – pats geriausias amžius**).

PASTABA. Kada datų intervalai nurodomi skliaustuose, t. y. rašoma trumpuoju būdu, santrumpos **a.** ir **m.** paprastai praleidžiamos, rašomi vien skaitmenys (pvz., **Jonas Agrastas (1795–1840) buvo istorikas** (užuot rašius: Jonas Agrastas gimė 1795 m., mirė 1840 metais.).

Be sutrumpinimų, rašomų prie datų, vartojama daugybė kitų. Žodžiai grafiškai trumpinami pagal kodifikuotas taisykles: rašomas pirmasis, rečiau du pirmieji skiemenys ir po jų einančio kito skiemens visos priebalsės iki balsės (pvz.: **al.** – alėja, **aps., apskr.** – apskritis, **ež.** – ežeras); rašoma viena ar kelios pirmosios (kartais ir ne iš eilės einančios) žodžio priebalsės arba žodžio pradžioje esanti balsė (pvz. **a.** – aikštė, **dr.** – daktaras (mokslų), **l. e. p.** – laikinai einantis (-i) pareigas, **m.**,**mst.** – miestas, **vlsč.** – valsčius, **žr.** – žiūrėk); rašoma pirmoji žodžio raidė ir po brūkšnelio paskutinysis skiemuo (pvz., **b-ka** – biblioteka, **d-vė** – dirbtuvė, **d-ja** – draugija, **l-kla** – leidykla).

Be paprastų daiktavardžių, grafiškai trumpinami ir tikriniai – žmonių vardai: rašoma arba viena didžioji pirmoji raidė (taip pat ir dviraidžiai dz, dž), arba (rečiau) paliekamas pirmasis vardo skiemuo – kai kitaip neįmanoma identifikuoti, apie kurį konkrečiai asmenį kalbama (pvz., **Just. Marcinkevičius**).

|  |
| --- |
|  |

Sudėtinių vietovardžių (Naujoji Akmenė, Didžioji Britanija) trumpinti nederėtų.

PASTABA. Tarp dviejų sutrumpinimų ar sutrumpinimo ir po jo einančio žodžio turi būti paliekamas tarpas (pvz., rašoma ne **A.V.**, o **A. V.**; ne **t.y.,** o **t. y.**; ne **J.Petraitis**, o **J. Petraitis**). Teksto arba naujo sakinio pradžioje sutrumpinimas rašomas didžiąja raide (pvz., **Dr. J. Petraitis [...]. Habil. Dr. P. Jonaitis [...]. Prof. habil. dr. Onaitis**).

Dažniausiai pasitaikančių grafinių sutrumpinimų sąrašas:

a. aikštė mat. matematika

akad. akademikas med. medicina

aklg. akligatvis mgr. magistras

akt. aktorius mgnt. magistrantas (-ė)

al. alėja mjr. majoras

apyg. apygarda mln. milijonas

aps., apskr. apskritis mlrd. milijardas

asist. asistentas mok. mokinys

asmv. asmenvardis mokyt. mokytojas

aut. autorius moksl. mokslinis (-ė)

biol. biologija mot. moteris

bkl. bakalauras nkt. nekaitomas (žodis)

bot. botanika Nr. numeris

bt. butas p. ponas (-ia); panelė; puslapis

|  |
| --- |
|  |

buv. buvęs (-usi) p. d. pašto dėžutė

chem. chemija p. m. e. prieš mūsų erą

d. duktė; diena pav. paveikslas

dail. dailininkas pavad., pav. pavaduotojas (-a)

dek. dekanas pirm. pirmininkas

dėst. dėstytojas pl. plentas

dir. direktorius plg. palygink

dirig. dirigentas plk. pulkininkas; pelkė

doc. docentas pr. prospektas; pradžia

dr. daktaras (-ė) prof. profesorius

drp. durpynas prok. prokuroras

dš. dešinysis prot. protokolas

e. / el. p. elektroninis paštas pss. pusiasalis

egz. egzempliorius pšt. paštas

eil. eilutė pvz. pavyzdžiui; pavyzdys

etc. lot. *et cetera* (ir kita, ir taip toliau) pr. prospektas; pradžia

ež. ežeras r. rajonas

fak. fakultetas red. redaktorius

faks. faksas rš. raštų kalbos

filol. filologija s. sūnus

filos. filosofija sąs. sąsiuvinis

g. gatvė sav., saviv. savivaldybė

gen. generolas; generalinis (-ė) sekr. sekretorius (-ė)

geol. geologija sen. seniūnija; seniūnas

gerb. gerbiamasis (-oji) sk. skaityk

gim. gimęs (-usi) skg. skersgatvis

gyd. gydytojas skyr., sk. skyrius

gv. gyvenvietė skv. skveras

įl. įlanka sp. spauda; spaustuvė

insp. inspektorius spec. specialistas; specialusis (-oji)

inž. inžinierius sr. sritis

ir pan. ir panašiai st. stotis

ir t. t. ir taip toliau str. straipsnis

istor. istorija stud. studentas

J. E. Jo Ekscelencija š. m. šių metų

J. Em. Jo Eminencija šnek. šnekamosios kalbos

k. kaimas t. tomas

k. a. kaip antai t. y. tai yra

kand. kandidatas t. p. taip pat

kat. katedra tir. tiražas

kyš. kyšulys tūkst. tūkstantis

kl. klasė up. upė

kln. kalnas upl. upelis

kn. knyga vad. vadinamasis (-oji)

koresp. korespondentas ved. vedėjas (-a)

kpt. kapitonas virš. viršininkas

kr. kairysis vyr. vyriausiasis (-oji); vyras

kt. kita vlsč. valsčius

kun. kunigas vtv., vv. vietovardis

l. e. p. laikinai einantis pareigas zool. zoologija

ltn. leitenantas žml. žemėlapis

m. e. mūsų era vs. viensėdis

m. m. mokslo metai žr. žiūrėk

***Santrumpų (abreviatūrų) rašymas***

Raidinės santrumpos (abreviatūros) – tai sutrumpinta ir paprastai visiems atpažįstama įvairių sudėtinių pavadinimų (įmonių, institucijų, organizacijų) forma. Raidinės santrumpos gali būti daromos iš lietuviškų pavadinimų (pvz., **Lietuvos dailės muziejus – LDM; Lietuvos Respublika – LR; Lietuvos Didžioji Kunigaikštystė – LDK**), taip pat ir iš kitų kalbų pavadinimų. Nelietuviškos (tarptautinės) santrumpos, sudarytos iš lotyniškų raidžių, lietuviškuose tekstuose rašytinos taip, kaip rašomos originalo kalba (pvz., **NATO** (North Atlantic Treaty Organization); **BBC** (British Broadcasting Corporation); **UNESCO** (United Nations Educational, Scientific and Cultural Organization); **ICAO** (International Civil Aviation Organization); **ISO** (International Organization for Standardization). Nelotyniškojo pagrindo rašmenis vartojančių kalbų santrumpos perrašomos lietuviškais rašmenimis (pvz., **ITAR-TASS** (Rusijos informacijos agentūra); **GOST** (standarto pavadinimas). Jei kitų kalbų pavadinimai plačiai vartojami išversti į lietuvių kalbą, raidinės santrumpos daromos iš jų lietuviško varianto (pvz., **JTO** (Jungtinių Tautų Organizacija); **NVS** (Nepriklausomų Valstybių Sandrauga); **ES** (Europos Sąjunga).

Santrumpos daromos iš pavadinimą sudarančių žodžių pirmųjų raidžių; visos santrumpų raidės – didžiosios. Kai vartojamos ne tik įstaigos, bet ir smulkesnių jos padalinių santrumpos, tarp santrumpos, reiškiančios pagrindinį įstaigos pavadinimą, ir tarp santrumpos, reiškiančios jos padalinį, daromas tarpas (pvz., **VUB RS** (Vilniaus universiteto bibliotekos Rankraščių skyrius).

Tekste pirmą kartą pavartojus santrumpą, rekomenduojama skliaustuose parašyti pilną pavadinimą (pvz., **NATO** (North Atlantic Treaty Organization); **JTO** (Jungtinių Tautų Organizacija).

***Simbolių rašymas***

Dauguma simbolių yra tarptautiniai. Rišliame tekste jie paprastai nėra vartojami. Kur kas įprasčiau simbolius aptikti specialiuose tekstuose, lentelėse, lygtyse, formulėse, prierašuose prie iliustracijų ir pan. Vartojant simbolius svarbiausia atminti tai, kad po jų, priešingai nei po sutrumpinimų (išskyrus sutrumpinimus, sudarytus iš trumpinamo žodžio pirmosios raidės ir paskutiniojo skiemens), taškas niekada nededamas (pvz., **d** – skersmuo; **h** – aukštis, **s** – sekundė (plg. šį tarptautinį simbolį su lietuviškuoju sutrumpinimu **sek.** – sekundė, kur taškas būtinas).

Iliustracijų aprašuose nurodant eksponatų matmenis itin dažnai pasitaikantis simbolis „×“ rašytinas abipus jo nepaliekant tarpų (pvz., turi būti rašoma **65×76×56 cm** (o ne 65 × 76 × 56 cm).

**Brūkšnio ir brūkšnelio vartosenos ypatumai**

Brūkšnelis ir brūkšnys yra skirtingi ženklai.Brūkšnelisrašomas tarp dviejų (kartais ir daugiau) sintaksiškai lygiaverčių žodžių, nusakančių vieno daikto, reiškinio ar vienos ypatybės pavadinimą (pvz., **lopšelis-darželis*,* paskaita-koncertas, Gineikytė-Aleksienė** ir kt.). Brūkšnys (jo kombinacija klaviatūroje – **Alt+0150**)yra skyrybos ženklas – juo skiriamos sakinio dalys, sakinių dėmenys, tiesioginė kalba (vartojant šiame kontekste brūkšnys rašomas abipus jo paliekant tarpus), be to, brūkšnystaip pat rašomas tarp dviejų ar daugiau žodžių ar skaitmenų, žyminčių daiktų bei reiškinių vietos, laiko, kiekio, eilės ribas (šiame kontekste brūkšnys paprastai rašomas be tarpų, ypač kada įsiterpia tarp skaitmenų) (pvz., **traukinys Vilnius–Kaunas išvyksta; lankytojai priimami 12.30–16.30 val.; lankausi 2–4 kartus per savaitę).**

Kaip minėta, brūkšneliais jungiami du sintaksiškai lygiaverčiai daiktavardžiai, reiškiantys vieno daikto ar reiškinio pavadinimą (pvz., **kavinė-skaitykla).**

Brūkšnelis nerašomas tarp sintaksiškai lygiaverčių, bet skirtingus dalykus reiškiančių daiktavardžių (pvz., **gamybos-prekybos įmonė**(taisomaį **gamybos ir prekybos įmonė**)**,vaisių-daržovių sultys**(taisomaį **vaisių ir daržovių sultys**). Brūkšnelis nerašomas ir tarp sintaksiškai nelygiaverčių daiktavardžių, kurių vienas (paprastai antrasis) yra siauresnės reikšmės, paaiškina, patikslina arba papildo kitą ir eina jo priedėliu (pvz.,**įmonė rėmėja (o ne įmonė-rėmėja)**, **valstybė narė (o ne valstybė-narė)**, **dailininkas profesionalas (o ne dailininkas-profesionalas).**

Nemažai klausimų kyla dėl pareigų, sudarytų iš dviejų daiktavardžių, rašymo. Brūkšnelis vartojamas, kai kalbama apie sugretintas pareigas (pvz., **vertėjas-referentas; skaitmenintojas-fotografas; skaitmenintojas-dizaineris)**, bet brūkšnelio nereikia, kai antrasis žodis nurodo siauresnę kvalifikaciją, specializaciją (pvz., **gydytojas terapeutas (o ne gydytojas-terapeutas);** **inžinierius programuotojas (o ne inžinierius-programuotojas)**.

Brūkšnelis (o ne brūkšnys!) rašomas prie arabiškų skaitmenų jungiant antrąjį sudurtinio žodžio dėmenį (pvz., **50-metis, 5-dienis, 200-milijoninis, 40-tūkstantasis)**; prie arabiško skaitmens pridedant kelintinio skaitvardžio galūnę (pvz., **8-asis pulkas, 3-ioji simfonija, 2001-aisiais, 4-as kanalas, 1-a kategorija)**; tarp numerius žyminčių skaitmenų ar raidžių grupių (pvz., **Pylimo g. 1-5**, **Nr. 1D-743-(15)**, **LST EN ISO 4618-3, Verkių 37A-B**); kai žymi išleistą žodžio dalį (pvz., **moksleiviai (-ės), vardas (-ai), g-vė)***.*

PASTABA. Po romėniškų skaitmenų kelintinio skaitvardžio galūnės nepridedamos (pvz., **rašoma II aukštas** (ne II-as aukštas).

Nors tarp skaitmenų, nurodant datą ar laiko intervalą, paprastai rašomas ilgasis brūkšnys, yra viena išimtis – kai data nurodoma trumpuoju būdu, tarp skaitmenų dedami trumpi brūkšneliai be tarpų, o ne ilgi brūkšniai (ne klaida vietoj brūkšnių daryti tarpus) (pvz., **1975-05-19**).

Kaip minėta, brūkšnys, kada vartojamas ne kaip skyrybos ženklas, paprastai rašomas be tarpų. Taip jis rašomas tarp skaitmenų – nurodant laiko intervalą (pvz., **1997–1999 m., VI–XX a.**), tarp žodžių – nurodant ribas (pvz., **Vilnius–Kaunas**). Tačiau kai brūkšnys, neinantis skyrybos ženklu ir vartojamas laiko intervalui žymėti, įsiterpia ne tarp skaitmenų, o tarp žodžių santrumpų, įprasčiau tarpus abipus jo palikti (pvz., **sausio 7 d. – spalio 15 d., XV a. I p. – XIX a.**).

**Citatos, išnašos, įspraudai ir kitos nuorodos**

Citatos tekste dažniausiai išskiriamos kabutėmis (mažiau įprastas būdas citatoms išskirti – kursyvas; jis paprastai vartojamas tada, kai citata yra itin ilga ir reikia vizualiai atskirti autorinį ir cituojamą tekstą); tokiu atveju kabučių rašyti nebereikia). Lietuviškame tekste būtina vartoti lietuviškas kabutes (kaip, pvz., angliškame tekste – angliškas (**“...”**), prancūziškame – prancūziškas (**«...»**), lenkiškame – lenkiškas (**„...ˮ**) ir pan.). Lietuviškos kabutės atrodo taip: **„...“**, o jas parašyti patogiausia klaviatūroje surinkus kombinacijas, kurių kodai tokie: Alt+0132 (atidaromųjų kabučių – **„**) ir Alt+0147 (uždaromųjų kabučių – **“**).

Lietuviškame tekste cituojant užsienio autorius, patartina citatas pateikti išverstas į lietuvių kalbą, o jei būtina pateikti citatą originalo kalba, greta jos (skliaustuose) arba išnašose derėtų pateikti vertimą į lietuvių kalbą.

***Kabučių citatose rašymas***

Jeigu citatą sudaro pilnas sakinys (ar sakiniai), sakinio galo ženklai rašomi prieš uždaromąsias kabutes (pvz., **Į ją pažiūrėję žmonės sakė: „Kokia graži mergaitė.“**).

Jei sakinio gale kabutėmis išskirtas simbolinis pavadinimas ar trumputė citata (ne pilnas citatos sakinys, o jo fragmentas), taškas dedamas po kabučių (pvz., **Prisijunkite prie akcijos „Darau pats“. Jis pasakė, kad „visiems derėtų pasistengti“.**).

Kai sakinio gale atsiduria koks nors kabutėmis išskirtas pavadinimas, kurio pabaigoje yra klaustukas, šauktukas ar daugtaškis, papildomo sakinio pabaigos ženklo po kabučių rašyti nebereikia. Naujas sakinys pradedamas iškart po uždaromųjų kabučių, padarius tarpą (pvz., **Šiauliuose pastatytas spektaklis „Kaip užmušti Jasoną?“ Jo premjera įvyko [...].**).

Ilgesnės citatos išskiriamos kabutėmis ir pradedamos rašyti iš naujos eilutės.

***Praleistų cituojamų šaltinių dalių rašymas***

Praleistos cituojamų šaltinių dalys žymimos daugtaškiu tarp laužtinių skliaustų (griežtos taisyklės dėl skliaustų rūšies nėra, tai susitarimo dalykas; dėl nuoseklumo siūlytume visiems vartoti būtent laužtinius skliaustus) (pvz., **Jis jautėsi teisus, tai matėsi […] iš visos povyzos**).

Kai citata užrašoma be pabaigos, daugtaškis irgi rašomas laužtiniuose skliaustuose (pvz., **Marijos Žilinskienės parašytoje įžangoje pabrėžiama, kad draugijos tikslas „surinkti Lietuvos dailininkes vienon organizacijon […]“**).

Pateikus citatą ne nuo pradžios, ji pradedama rašyti mažąja raide, tačiau pradžioje daugtaškis nerašomas (pvz., **Visi susirinkime dalyvavę pareigūnai ir atstovai tam pritarė ir pažadėjo „prieš lietuvių karalių kariauti […] negailint savo galvų“**).

***Išnašos ženklo (skaičiaus, žvaigždutės) rašymas***

Išnaša tekste dedama prieš skyrybos ženklą (pvz., **Marijos Žilinskienės parašytoje įžangoje pabrėžiama, kad draugijos tikslas „surinkti Lietuvos dailininkes vienon organizacijon […]“1.**).

Kai taškas ar kitas sakinio galo ženklas dedamas prieš uždaromąsias kabutes, išnašos ženklas atsiduria pačioje sakinio pabaigoje (pvz., **Jonynas, meno mokyklos steigimo idėjos autorius, yra rašęs: „Ta meno mokykla buvo geras šansas pradėti nuo savęs, imtis veiklos.“³**).

***Įspraudų, intarpų, praleistų (numanomų) žodžių citatose rašymas***

Teksto autoriaus (arba vertėjo, redaktoriaus) intarpai (komentarai, patikslinimai) į cituojamą tekstą, taip pat citatose praleisti, bet numanomi žodžiai rašomi laužtiniuose skliaustuose. Prie autoriaus pastabų, paaiškinimų ar korekcijų po brūkšnio kursyvu pridedami autoriaus inicialai (pvz., **„Čia moterys dažniau dėvi liemenes ir baltas plotkas – kaip mantijas, dengia jomis pečius, o ten [prie prūsų sienos – *B. M.*] kaptonų ir plotkų visai nežino.“**), o prie redaktoriaus, vertėjo intarpų paprastai po brūkšnio kursyvu rašoma santrumpa ***aut. past.; vert. past*.**

**Nuorodų į cituojamus šaltinius rašymas**

Cituojamų šaltinių nuorodos gali būti pateikiamos išnašose puslapio apačioje arba pačiame tekste pagal naudotos literatūros sąrašą. Nuorodos į naudotos literatūros sąrašą rašomos tekste, lenktiniuose skliaustuose, nurodant šaltinio autoriaus pavardę (jeigu autoriaus nėra, šaltinio antraštės pradžią), leidimo metus ir puslapius (pvz., **Galaunė, 1930, 15**). Tais pačiais metais išleisti skirtingi to paties autoriaus darbai žymimi dešinėje leidimo metų pusėje pakelta raidele (pvz., **Galaunė, 1927a, 45**). Kelis kartus nurodant tą patį šaltinį, vartojama santrumpa ***Ten pat*** (kursyvu). Kai nuorodos į cituojamas knygas ar kitus neperiodinius leidinius pateikiamos puslapio apačioje, rašoma autoriaus pavardė, po jos – vardo pirmoji raidė. Tarp pavardės ir vardo raidės kablelis nededamas. Jeigu autorių yra keli, jų pavardės atskiriamos kableliais. Po autoriaus pavardės, atskirtas kableliu, kursyvu pateikiamas knygos pavadinimas. Knygos paantraštė pateikiama kursyvu po dvitaškio. Jeigu yra nurodomas leidinio pobūdis (pvz., monografija, straipsnių rinkinys, studija), jį nuo pavadinimo taip pat atskiriame dvitaškiu, rašome stačiu šriftu (pvz., **Tamošaitis R., *Kelionė į laiko pradžią*: monografija, Vilnius, 1997**).

Knygos ar leidinio sudarytojas nurodomas po pavadinimo trumpiniu **sud.**, paliekant tik vardo ar vardų pirmąsias raides ir pavardę. Pirmiausia pateikiama sudarytojo vardo pirmoji raidė, paskui pavardė (kableliu neatskiriama) (pvz., ***Trumpas pasakojimas apie Lietuvos ir Lenkijos karą su Maskva XVII a. viduryje*, sud. V. Dolinskas, Vilnius, 2004**).

Leidinių nuorodose duomenys apie leidimo vietą, leidyklą pateikiami tik tada, kai teksto rengėjas ar autorius gali pateikti visų cituojamų leidinių leidimo vietas, leidyklų pavadinimus. Tarp leidimo vietos ir leidyklos pavadinimų dedamas dvitaškis. Kai yra du leidinio leidėjai, jie nurodomi abu ir atskiriami įkypu brūkšniu. Leidimo vietos atskiriamos kableliu. Po leidimo vietos ir leidyklos pateikiami leidimo metai. Jeigu knyga ar leidinys turi keletą tomų, jie nurodomi po leidimo metų lietuviška santrumpa **t.** (išnašos pateikiamos originalo kalbomis, tomą nurodanti santrumpa gali įvairuoti – **vol., Bd.** ir t. t.) ir arabiškais skaitmenimis, atskiriama kableliu (pvz., **Davies N., *Dievo žaislas: Lenkijos istorija*, Vilnius: Lietuvos rašytojų sąjungos leidykla, 1998, t. 1, p. 507**).

Kai nuorodos į cituojamus periodinius leidinius pateikiamos puslapio apačioje, leidinio pavadinimas rašomas kursyvu. Po pavadinimo, atskirta kableliu, stačiu šriftu pateikiama leidimo vieta, nors dažniausiai periodinių leidinių leidimo vieta, leidėjas nenurodomi. Po leidimo vietos rašomi leidimo metai, tomas (su trumpiniu **t.**), knyga (**kn.**) ar numeris (**Nr.**), puslapiai (**p.**). Nurodant periodinį leidinį, prieš numerį dar pateikiama data (pvz., ***Lietuvių katalikų mokslų akademijos metraštis*, Vilnius, 2000, t. 17, p. 36**; ***Panevėžio balsas*, 1982 07 26, Nr. 31 (231), p. 2)**.

Jeigu nurodomas straipsnis yra iš didesnio leidinio, straipsnio pavadinimas pateikiamas kabutėse, o leidinio, iš kurio jis paimtas, – kursyvu (pvz., **Mikėnaitė A., „Lietuvių liaudies tradicinė skulptūra“, *Metraštis*, Vilnius: Baltos lankos, 1999, t. 3, p. 106–122**). Kai knygos ar straipsnių autorių yra daugiau negu vienas, jie nurodomi atskiriant kableliu. Knygos arba straipsnio autorių ar sudarytojų esant daugiau negu trims, nurodomas tik pirmasis ir santrumpa laužtiniuose skliaustuose – **[ir kt.]**. Jeigu knygos autorius yra tik spėjamas, jį aprašo pradžioje galima nurodyti laužtiniuose skliaustuose, nuo pavadinimo atskiriant kableliu. Kai autorius yra pasirašęs slapyvardžiu, jis apraše irgi nurodomas laužtiniuose skliaustuose po slapyvardžio, skyrybos ženklu neskiriamas. Jeigu knygoje ar leidinyje nėra nurodyta leidimo vieta, metai, tai pažymima santrumpomis laužtiniuose skliaustuose: be vietos – **[s. l.]**, be metų – **[s. a.]** (pvz., **[Šrubauskis P.], *Balsas Sirdies pas Pona Diewa, Szwęciausy Marya Panna yr Szwęntus Danguy Karalaujencius, Szaukiancis Par Giesmes*, Wilniuy: Drukarnioy K. J. M. pri Akademios, 1793**; ***Vilniaus klasicizmas*: parodos katalogas, sud. R. Adomaitienė [ir kt.], Vilnius, 2000;** **[Vytautas Juozas Urmanavičius], *Kauno meno mokykla*: informacinis leidinys, [s. l.], [s. a.]**).

Kai leidinys priklauso kokiai nors serijai, dažiausiai išnašose tai nepažymima, tačiau prireikus ji nurodoma skliausteliuose kursyvu po knygos pavadinimo su trumpiniu **ser.** (tarp leidinio pavadinimo ir skliaustelių, kuriuose nurodomas serijos pavadinimas, kablelis nededamas), atskiriama kableliu (pvz., **Jasas R., „Lietuvos Kanclerio Alberto Goštauto memorialas karalienei Bonai“, *Šešioliktojo amžiaus raštija*, sud. A. Samulionis [ir kt.] (ser. *Senoji Lietuvos literatūra*), Vilnius: Lietuviø literatūros ir tautosakos institutas / Pradai, 2000, kn. 5, p. 25–30**). Kai viename išnašos bloke nurodomi keli to paties autoriaus veikalai, vengiant kartojimosi, autorius antrą ir kitus kartus pateikiamas kursyviniu ***Idem***, pavyzdžiui:

**1 Mačiulis A., *Architektūra: stiliai, kompozicija, menų sąveika*, Vilnius, 1997**.

**2*****Idem*, *Dailė architektūroje*, Vilnius, 2002**.

Cituojant tą patį veikalą antrą kartą iš eilės, nurodoma kursyvinė santrumpa ***Ibid.*** Cituojant tame pačiame išnašų bloke tą patį veikalą antrą ir kitus kartus ne iš eilės, nurodomas autorius ir kursyvinė santrumpa ***op. cit.*** Jeigu tekste minimos kelios to paties autoriaus knygos, vien tik jo pavardės nepakanka – pridedami ir leidinio metai, pavyzdžiui:

**1 Baltrušaitis J., „Lietuvių liaudies skulptūra“, *Mokslas ir gyvenimas*, 1991, Nr. 4, p. 9.**

**2 Wolonczewskis M. K., *Zemajtiu Wiskupiste*, Vilnius, 1948, t. 2.**

**3 *Ibid.*, 275.**

**4 Baltrušaitis J., *op. cit.*, p. 10.**

Kitakalbių knygų, leidinių ir straipsnių aprašai pateikiami originalo kalba. Nurodant į Lietuvos archyvų fondus, galima naudoti įprastines archyvų, rankraštynų pavadinimų santrumpas (**VUB RS, LVIA** ir pan.). Trumpinių sąrašas pateikiamas teksto pabaigoje. Siekiant atskirti dokumento ir archyvo pavadinimus, pavadinimas pateikiamas stačiu šriftu, o archyvas (taip pat ir archyvo santrumpa) – kursyvu. Nuorodoje į archyvą vartojami trumpiniai: **sign.** (signatūra), **f.** (fondas), **l.** (lapas), **b.** (byla) (pvz., ***Lietuvos valstybės istorijos archyvas* (toliau – *LVIA*), sign.: f. 21, l. 1–3).**

Cituojant knygą (ar kt. leidinį), kuri yra publikuojama internete, nuorodos į ją rašomos pagal jau pateiktus leidinių ar knygų citavimo aprašus. Vietoj leidimo vietos, leidėjo bei leidimo metų įrašomas kableliu atskirtas interneto adresas. Lenktiniuose skliausteliuose nurodoma data, kada interneto leidinys buvo skaitomas, t. y. kokios dienos interneto leidinyje pateikta informacija naudojama (pvz., **Kulikauskas P., „Upytės priešistorinio kapinyno tyrinėjimų duomenys“, *Lietuvos archeologija*, 1998, t. 15, p. 19– 86, http://www.istorija.lt/la/la15.html (žiūrėta 2007-01-15)**.

**Literatūros sąrašo sudarymas**

Naudota literatūra gali būti nurodyta dviem būdais: išnašose puslapio apačioje arba literatūros sąraše, kuris pateikiamas straipsnio pabaigoje. Jei pasirenkama naudotą medžiagą nurodyti literatūros sąraše, ne išnašose, literatūros sąrašas turi būti sudaromas abėcėlės tvarka. Jame, kaip ir nuorodose, pirmiausia rašoma autoriaus pavardė arba slapyvardis (pastarasis – laužtiniuose skliaustuose), o paskui vardo (vardų) pirmoji raidė. Jeigu panaudotas šaltinis yra publikuotas didesniame leidinyje, reikia nurodyti šaltinio puslapius. Kita informacija pateikiama taip pat, kaip ir nuorodose (pvz., **Dundulienė P., *Lietuvių kalendoriniai ir agrariniai papročiai*, Vilnius, 1979**)**.**

**Nuorodos į elektroninius leidinius**

Tekstuose naudoti itin daug nuorodų į kitus interneto leidinius, atskirus jų puslapius nepatartina, nes skaitmeninių interneto leidinių, informacinių sistemų administratoriai, tekstų redaktoriai nebus pajėgūs nuolat tikrinti, ar tos nuorodos vis dar yra aktyvios. Jei visgi nuorodas į elektroninius leidinius tenka pateikti, būtina nurodyti interneto leidinio pavadinimą, jo adresą internete, kada buvo pasinaudota minimu interneto leidiniu ir koks yra tikslus prieigos internete adresas (pvz., **Lietuvos dailės muziejaus interneto svetainė www.ldm.lt, prieiga internete http:/ /www.ldm.lt/LDM/Parodos.htm (žiūrėta 2009-03-21)**.

**Iliustracijų aprašo sudarymas**

Po kiekviena eksponato nuotrauka turi būti nurodyta, kas jos autorius. Fotografas nurodomas vartojant trumpinį **Fot.** ir nurodant pirmąją fotografo vardo raidę bei pavardę (pvz., **Fot. J. Petraitis**). Jei fotografijos autorius nėra žinomas, taip ir parašoma (pvz., **Fotografas nežinomas**). Jei iliustracija yra gauta iš kitų įstaigų, tai irgi reikėtų parašyti, o jei žinoma daugiau informacijos (fondas, inventorinis numeris ir pan.), nurodyti reikėtų ir tai (pvz., **Fotografija gauta iš „Šiaulių krašto“ redakcijos; Fotografija gauta iš Lietuvos nacionalinės Martyno Mažvydo bibliotekos Retų knygų ir rankraščių skyriaus (f. 160, b. 10**). Jei iliustracija yra nuskenuota iš kokio nors leidinio, reikia pateikti visą leidinio aprašą, kaip darant šaltinio nuorodą, bei nurodyti fotografijos autorių (pvz., **V. Miliaus fotografija iš leidinio [...]**).

Kai iliustracijoje užfiksuotas koks nors eksponatas, apie jį reikėtų pateikti kuo daugiau informacijos: nurodyti kūrinio autorių, pavadinimą, sukūrimo metus, atlikimo techniką, matmenis, eksponato saugojimo vietą, inventorinį numerį, kūrinį fotografavusį asmenį. Pilnas aprašas turėtų atrodyti, pavyzdžiui, taip:

**Pranas Domšaitis. „Bėgimas į Egiptą“. 1918.**

**Kartonas, aliejus, 61,8x57 cm. Lietuvos dailės muziejus [atsižvelgiant į kontekstą, galima nurodyti ir santrumpą LDM], T-12316.**

**Fot. A. Lukšėnas**

Iliustracijos apraše nurodant matmenis vartojami tarptautiniai simboliai, o ne pilni žodžiai: **h** (aukštis), **d** (skersmuo) ir pan., po simbolių rašomas ilgas brūkšnys ir nurodomi matmenys (pvz., **h – 15 mm**).

Pačioje iliustracijos aprašo pabaigoje taškas nededamas.

*Literatūros ir šaltinių sąrašas:*

1. Valstybinės lietuvių kalbos komisijos interneto svetainėje [www.vlkk.lt](http://www.vlkk.lt) pateikta informacija.

2. Lietuvos Respublikos Seimo interneto svetainės www.lrs.lt informacija, <http://www3.lrs.lt/pls/inter3/oldsearch.preps2?Condition1=41265&Condition2>= (žiūrėta 2015-09-20).

3. „Archivum Lithuanicum teksto rengimo principai“, *Archivum Lithuanicum*, 1999, Nr. 1, p. 267–275, http://www.lki.lt/php/files/ ar\_lith/Alt1vis.pdf (žiūrėta 2007-01-22).

4. „Atmena autoriams“, *Kalbotyra*, Nr. 1, http://www.leidykla.vu.lt/inetleid/kalbot/kalbot1/informacija.pdf (žiūrėta 2007-01-22).

5. „Informacija „Literatūros“ autoriams“, *Literatūra*, http:// www.literatura.lt/index\_lt.html (žiūrėta 2007-01-22).

6. *Mokomasis lietuvių kalbos rašybos ir kirčiavimo žodynas*, sud. P. Kniūkšta, A. Lyberis, Kaunas, 1996.

7. Vaicekauskas M., „Mokslinio leidinio rengimas. Rekomendacijos rengėjams ir redaktoriams“, *Istorijos rašymo horizontai* (ser. *Senoji Lietuvos literatūra*), sud. A. Jurgutienė, S. Narbutas, Vilnius, 2005, kn. 18, p. 389–399.

8. Viliūnas G., *Lituanistų filologų rašto darbai*, Vilnius, 2003, p. 27–33.

**VALSTYBINĖS LIETUVIŲ KALBOS KOMISIJOS**
**NUTARIMAS**

**DĖL PASIRENKAMOSIOS SKYRYBOS TAISYKLIŲ**

2006 m. rugsėjo 28 d. Nr. N-3 (104)
Vilnius

      Valstybinė lietuvių kalbos komisija n u t a r i a:

      Patvirtinti Pasirenkamosios skyrybos taisykles (pridedama).

KOMISIJOS PIRMININKĖ                             IRENA SMETONIENĖ

\_\_\_\_\_\_\_\_\_\_\_\_\_\_\_\_\_\_\_

PATVIRTINTA
Valstybinės lietuvių kalbos komisijos
2006 m. rugsėjo 28 d. nutarimu Nr. N-3 (104)

**PASIRENKAMOSIOS SKYRYBOS TAISYKLĖS**

**I. Bendroji dalis**

1. Pasirenkamosios skyrybos taisyklėse išdėstyti atvejai, kuriais skyrybos ženklai neprivalomi, bet gali būti vartojami rašančiojo nuožiūra prasminiams ir stilistiniams atspalviams nurodyti ar paryškinti. Skyrimo pasirinkimas rodomas suskliaudžiant ženklą, kuris gali būti rašomas arba nerašomas. Bet kuris pasirinktas skyrimo variantas klaida nelaikytinas.

**I. Sakinio skyryba**

**2. Vienarūšės sakinio dalys**

2.1. Greta pavartoti artimos reikšmės ar kartojamieji žodžiai skiriami kableliu, jei suprantami kaip vienarūšės sakinio dalys, arba neskiriami, jei laikomi samplaikomis, pvz.:

Sprogsta(,) skleidžiasi alyvų žiedai. Giliai(,) giliai į sąmonę įstrigo man tie žodžiai. Sukaitau(,) subuvau visa, kol duoną pakepiau. Šnara(,) murma šaltos bangos amžiną legendą. Žmogau(,) žmogau, ir širdies tu neturi.

2.2. Pažyminiai prieš pažymimąjį žodį, nurodantys ne vieno pagrindo požymius, bet rašančiojo laikomi lygiaverčiais, gali būti atskiriami kableliais kaip vienarūšiai, pvz.:

Tirštas(,) murzinas prakaitas bėgo jo smilkiniais. Priešais sujudėjo aukštas(,) storas žmogus. Stovėdamas po medžiu, įsižiūrėjo, kad tai didelė(,) palinkusiomis šakomis eglė. Kiaurai veriantis(,) šaltas vėjas varyte varė į kambarį.

**3. Aiškinamosios sakinio dalys**

3.1. Vienavardės sakinio dalys be jungiamųjų žodžių gali būti išskiriamos kableliais (rečiau brūkšniais), jei norima parodyti aiškinamąją jų paskirtį, pvz.:

Suopis mielai nusispjautų čia pat(,) sau po kojomis(,) ir išeitų. Jis gimė Babrų kaime(,) Lazdijų rajone(,) ir mokėsi Kapčiamiesčio vidurinėje mokykloje.Sporto centrą statys Klaipėdoje(,) Dubysos g. 20(,) ir jau pradėjo parengiamuosius darbus. Labai anksti(,) dar prieš saulės tekėjimą(,)Veronika žvilgtelėjo į laikroduką ir pašoko. Posėdis vyks pirmadienį(,) liepos 5 d.(,) Senato posėdžių salėje. Kai aš buvau visai mažas(,)dešimties metų(,)ir gyvenau pas dėdę, man teko piemenauti. Komisijos nariai aptars ir kitus(,) su šių akcijų valdymu susijusius(,) dokumentus. Rudas(,) lyg nudažytas(,) pakeleivio veidas gerokai išsiskyrė iš šviesių šiaurės šalies gyventojų veidų. Jis tyliai(,) lyg sąmokslininkas(,) pakuždėjo man į ausį.

Ten(,) už upės(,) prie pat miško(,) tarp kelių senų ir storų medžių(,) ir buvau įsitaisęs vietą apmąstymų ir kūrybos valandoms leisti. Sąskrydis vyks Tauragės apskrityje(,) Šilalės rajone(,) Laukuvos miestelyje(,) jau po savaitės. Susitikimas įvyko birželio 1 dieną(,) pirmadienį(,) po pietų(,) nedideliame pajūrio miestelyje.

Vėl vieną sykį buvo perkūnija(,) jau daug vėliau negu ankstesniais metais. Vienas pastatas(,) aukštasis(,) buvo beveik vien iš stiklo. Šitokie apyniai(,) be lapų ir auksinių spurgų(,) nė iš tolo nepriminė vasarą matytos namo galo puošmenos. Malonus gyvuliukas(,) švelnaus garbanoto plauko(,) tupėjo kampe ir baikščiai žiūrėjo į mus. Aš buvau labai gražiai apsirengusi (–) visiškai naujais drabužiais.

Nieko kita(,) kaip tik prisipažinti(,) jam nebeliko. Niekas kitas(,) kaip tik grikiai(,) ten neaugo.

3.2. Vienavardė sakinio dalis arba išskiriama, jeigu suprantama kaip papildymas, arba atskiriama, jeigu suprantama kaip vienarūšė, pvz.:

Jam, ne kam kitam(,) dauguma mūsų klasės mergaičių stengdavosi patikti. Tik tu, ne bet kas iš mūsų(,) gali padėti karaliui dukterį atgauti. Šaltiniai iš XVI amžiaus, net iš vėlesnių laikų(,) tai patvirtina. Ekonomika, kartu ir bankų veikla(,) pažengė į priekį. Ramesnę popietę, pavakariais, ypač prieš rytą(,) upelio vagą užguldavo tirštas rūkas.

3.3. Tarp apibendrinamojo žodžio ir jį aiškinančių sakinio dalių įterpus jungiamąjį žodį, po pastarojo gali būti rašomas dvitaškis (rečiau brūkšnys), jei norima paryškinti išvardijimą, pvz.:

Visi mūsų baltmiškio medžiai, būtent(:) beržas, epušė, ąžuolas, uosis, liepa ir kiti, žiemą žalių lapų netenka. Mūsų krašto spygliuočių miškuose dažniausiai auga tik dvi medžių rūšys, būtent(:) eglės ir pušys. Programą atliko nepriekaištingai, tai yra(:) tiksliai, laisvai, išraiškingai, ir areną paliko tikėdamiesi gero įvertinimo. Šie teiginiai buvo pagrįsti iš piršto laužta informacija, t. y.(:) anoniminių šaltinių parodymais, gandais ar akivaizdžiai melagingais pranešimais. Naminiai gyvuliai, kaip antai(:) arklys, karvė, avis, kiaulė ir kiti, labai naudingi žmogui. Daugelis mėgsta šviesių spalvų, būtent(:) gelsvus, rausvus, salotinius, kreminės spalvos, net baltus, apmušalus. Įgrysta kasdieniai darbai, būtent (–) liuobti gyvulius, lesinti vištas, kurti krosnį, ir norisi bent dieną atsipūsti.

**4. Dalyvinės, pusdalyvinės, padalyvinės aplinkybės**

Išplėsta dalyvinė, pusdalyvinė ar padalyvinė aplinkybė arba dvi ir daugiau neišplėstų gali būti išskiriamos kableliais, jei norima išryškinti jų prasminį ir intonacinį savarankiškumą, pvz.:

Išėjusi iš mokyklos(,) direktorė stabtelėjo. Atėjęs į mokyklą ir neradęs Juozapėlio(,) Mikė negali paslėpti savo liūdesio. Girdėdami pasakojimus(,) vyrai tik juokėsi. Einant didžiuoju vieškeliu pro beužankančius tvenkinius(,) galima pamatyti kažkada didelio dvaro liekanas. Liucė valgomajame dengė stalą, bet(,) išgirdusi svečią(,) tuoj išbėgo jo pasitikti. Aš net vardus jiems sugalvojau(,) sėdėdamas prirūkytame kambaryje. Jis pajuto, kad(,) tvinksint širdžiai(,) lyg adatėlėmis bado pirštų galiukus. Įėjęs ir nusirengęs(,) svečias prisėdo ant suolo krašto. Lyjant ar sningant(,) nemalonu keliauti. Karalaitis(,) užuot sukęs į dešinę(,) pasuko į kairę.

**5. Pažyminiai**

5.1. Aplinkybinį atspalvį turintis išplėstas derinamasis pažyminys arba du ar keli neišplėsti derinamieji pažyminiai prieš daiktavardžiu išreikštą pažymimąjį žodį arba nederinamasis pažyminys prieš daiktavardžiu išreikštą pažymimąjį žodį ar po jo gali būti išskiriamas kableliais, jei norima pabrėžti pažyminio prasminį ir intonacinį savarankiškumą, pvz.:

Plepus, bet gudrus ir „slidus“(,) kaimynas man visai nekėlė pasitikėjimo. Niekieno neatpažintas(,) vienuolis laimingai pasiekė centrinę aikštę. Visų nužvelgiamas koridoriuje, patylomis apkalbamas bendroje virtuvėje(,) Vytas negalėjo ramiai jaustis net tarp artimiausių žmonių. Raudonomis nuo nemigos akimis(,) inspekcijos viršininkas neatrodė nusiteikęs šiandien spręsti bent kiek rimtesnius klausimus. Darius(,) raudona ir skaudančia ausimi(,) tik ir tegalvojo, kaip atkeršyti už tokį pažeminimą.

5.2. Neišplėstas derinamasis ar nederinamasis pažyminys, pažymintis įvardžiu išreikštą sakinio dalį, gali būti išskiriamas kableliais (rečiau brūkšniais), jei norima pabrėžti jo prasminį ir intonacinį savarankiškumą, pvz.:

Bet jam(,) mokytam(,) ten rodytis netinka. Žiūriu į ją(,) didelę(,) ir gėriuosi. Jie(,) jauni(,) neturėjo tokio patyrimo. Ji(,) su kasytėmis(,) atrodė pajaunėjusi vos ne dešimčia metų. Moterys buvo pasipiktinusios tuo, kad jos (–) jaunos (–) yra iš darbo atleidžiamos, o pensininkės paliekamos. Jaunas(,) aš būčiau daug greičiau tai atlikęs.

5.3. Išplėstas nederinamasis pažyminys po pažymimojo žodžio, išreikšto įvardžiu, gali būti išskiriamas kableliais (rečiau brūkšniais), jei norima pabrėžti jo prasminį ir intonacinį savarankiškumą, pvz.:

Jis(,) be juodų ūsų(,) atrodė visai neatpažįstamas. Jos (–) dryžuotais sijonais (–) neišsiskyrė iš kitų tautiškais drabužiais pasipuošusių dalyvių.

5.4. Su dalelytėmis nors ir, kad ir, dar (ir), tegu, irgi, kaip ir pan. einantys pažyminiai ar priedėliai gali būti išskiriami kableliais, jei norima parodyti jų prasminį ir intonacinį savarankiškumą, pvz.:

Visą kelią(,) nors ir primuštas(,) vilkas nešė ant nugaros lapę. Tegu be sveikatos(,) menkam savo gyvenimui Jokūbas užsidirbs pats. Pastogė(,) nors ir maža(,) jau buvo užleista pabėgėlių vaikams. Medžiai(,) kad ir su žaliais lapeliais(,) dar nedvelkė tikra pavasario gaivuma. Kaip vyresnis ir gudresnis(,) brolis liepė man tylėti ir toliau dirbti savo darbą.

Kad ir mokytojas(,) Kazimieras neištvėrė neužrikęs ant vaikų, besityčiojančių iš patiklaus šunyčio. To žemės kampelio(,) kaip didžiausios šventenybės(,) nusilenkia paliesti net rūsčiausios širdies žmonės.

5.5. Lyginamieji nederinamieji pažyminiai, prasidedantys žodžiais didumo, aukštumo, ilgumo ir kt., po pažymimojo žodžio gali būti išskiriami, jei norima išryškinti jų prasminį ir intonacinį savarankiškumą, pvz.:

Nykščio nagu(,) didumo sulig geru kaušeliu(,) nukabino prilipusį grumstelį. Vanduo atiteka iš upelio bėgdamas išmūrytu urvu(,) aukštumo mažiausia sulig žmogum.Tarp kalnų margavo puiki pilis(,) ilgumo per kelias mylias.

5.6. Po įvardžių bet kas, kas nors, visi, kiti, kas, kaži(n) kas ir pan. pavartotas būdvardis ar dalyvis su priklausomais žodžiais ar be jų gali būti išskiriamas, jei norima parodyti aiškinamąją jo paskirtį, pvz.:

Kaži kas(,) truputį drąsesnis(,) šūktelėjo nepatenkintu balsu. Bet kas(,) norintis išmokti daugiau(,) gali naudotis šiomis programomis. Žiūrėjo, bene kas nors(,) pažįstamas iš vasaros stovyklos(,) ateis. Visiems(,) atsakiusiems į klausimyną(,) siunčiame užduotis. Pacientų eilę sudarys visi(,) įrašyti pernai(,) ir dauguma įrašytų šių metų pirmame ketvirtyje. Kiti(,) ketinusieji kalbėti(,) išvis išėjo iš susirinkimo. Bet kas(,) norintis(,) negali sužinoti asmens duomenų. Kiti(,) atėjusieji(,) neskubėdami susėdo už stalų. Ateis kas(,) neprašytas(,) ir sugriaus viską.

5.7. Artimos nederinamiesiems pažyminiams žodžių grupės, prasidedančios vardu, pavarde, pravarde, gali būti išskiriamos norint parodyti jų intonacinį savarankiškumą, pvz.:

Jis pasirodė labai panašus į buvusį kaimyną(,) vardu Kazys. Jo motina išteka už vyriškio(,) pavarde Vilkas(,) ir išvažiuoja į kitą miestą. Susitiko su klasės draugu(,) pravarde Skiauterė. Viename sodžiuje gyveno neturtėlis žmogus(,) vardu Petras Banys.

5.8. Neišplėstas po pažymimojo žodžio einantis priedėlis gali būti išskiriamas, jei norima parodyti jo aiškinamąją paskirtį ir intonacinį savarankiškumą, pvz.:

Mes(,) vaikigaliai(,) bėgdavome paskui jį ir šaukdavom. Jis(,) našlys(,) užaugino tris vaikus, o čia normali šeima su vienu nesusitvarko. Kaimynas(,) boksininkas(,) nėra nė vieno kepštelėjęs, o tie ištįsėliai mojuoja kumščiais menkiausia proga. Medžiai(,) galiūnai(,) susipynę šakomis aukštybėse.

5.9. Neišplėstas ar išplėstas priedėlis, einantis po pažymimojo žodžio, gali būti išskiriamas brūkšniais norint pabrėžti aiškinimą arba atskiriamas brūkšniu nuo pažymimojo žodžio norint parodyti tapatumą, pvz.:

Prie apskritojo stalo buvo pakviesti ir didžiausio traukos lenktynininkų priešo – policijos (–) vadai. Informuojame, kad Jungtinių Tautų Ekonominės ir Socialinės Tarybos, tiksliau, jos padalinio – Geografinių pavadinimų ekspertų grupės (–) veikloje nuo 1992 m. dalyvauja ir Lietuvos ekspertai. Ir aitvaras – padangių žirgas (–) atneš mane prie tavo kojų.

**6. Lyginamieji posakiai**

Lyginamieji posakiai, prisijungę prie būdvardiškųjų įvardžių toks (-ia), toks (-ia) pat, šitoks (-ia), koks (-ia), kitoks (-ia) ir pan., taip pat prie įvardinių prieveiksmių taip, kitaip, tiek ir pan., gali būti išskiriami, jei norima parodyti jų prasminį ir intonacinį savarankiškumą, pvz.:

Naujasis skyriaus vadovas nėra toks demokratiškas(,) kaip ankstesnysis(,) ir mažiau bendrauja su pavaldiniais. Nuolatos pabrėžiamos tokios vertybės(,) kaip atsakomybė, darbštumas. Reikia rūpintis, kad tikėjimo neblaškytų tokie madingi reiškiniai(,) kaip astrologija(,) ir kad žmogus pajustų tikrą tikėjimo vertę. Jis užaugo toks pat aukštas(,) kaip ir kiti broliai. Martynas nuo pat pirmos klasės buvo kitoks(,) negu visi kiti vaikai. Maniau, kad tu šito valgio negalėsi taip pataisyti(,) kaip mano virėjas. Jis nenuplauks tiek(,) kiek aš.

**7. Įterpiniai**

7.1. Įterpinys gali būti išskiriamas kartu su jungtuku, išskyrus ir, ar, arba, nei, jei norima pabrėžti jų prasminę ir intonacinę vienumą, pvz.:

Pirma, Petras buvo įskųstas kaip didžiausias riaušių kaltininkas, antra, jis suimtas pabėgo, o(,) trečia, jo knygelės ir dainos žandarams labai nepatiko. Nespėjo nukeliauti į Ameriką, o(,) žiūrėk, jau šimtus dolerių namo siunčia. Jis buvo girdėjęs ir daug geresnių pastabų, bet(,) keistas dalykas, tos pastabos jo neįtikindavo, o Auksės žodžiai nejučia paveikdavo. Bet(,) žinai, kunige, yra moterų, kurios dėl tų dalykų labai išgyvena.

7.2. Modalumą rodantys žodžiai ar junginiai anaiptol, antai, apskritai, atseit, būtent, destis, esą, galbūt, galų gale, geriau, greičiausiai, iš esmės, iš principo, iš tiesų, iš tikro, iš tikrųjų, iš viso, kaip tyčia, lyg tyčia, konkrečiai, konkrečiau, mat, pagaliau, palyginti, paprastai, paprasčiau, pirmiausia(i), rasi(t), savo ruožtu, šiukštu, taigi, tikriau, tikriausiai, tiksliau, turbūt, veikiausiai, visų pirma gali būti išskiriami, jei norima jiems suteikti įterptinį pobūdį, pvz.:

Anaiptol(,) jam apie tai nė neprimink. Tėveliukas(,) antai(,) namo pareina. Apskritai(,) aukštesnės kvalifikacijos darbininkai su ta technika gali dirbti. Jis(,) atseit(,) rytoj dirbs, neturės laiko, bet, matyt, nenori ateiti. Kaimynas(,) esą(,) matė kažką vaikštant naktį apie sodybą. Ji(,) būtent(,) galvojo apie tai, kaip ji paaugs ir kada tai bus. Galbūt(,) jis žinojo ir numanė, kur aš einu. Aš(,) galų gale(,) nutrauksiu tas patyčias! Bet kas jis arba(,) geriau(,) koks jis, to aš tiksliai negalėjau pasakyti. Vyriausybė pritarė mūsų projektui ir(,) greičiausiai(,) skirs lėšų. Teismų sistemos reforma(,) iš esmės(,) buvo ilgalaikis procesas. Daugelis(,) iš principo(,) su tuo sutiko. Nors gamta čia atšiauri, bet kraštas(,) iš tiesų(,) pasirodė gražus. Man atrodo, kad(,) iš tikro(,) pirmųjų kilmė yra per daug neaiški. Aš(,) iš tikrųjų(,) abejoju jo sugebėjimais, bet gal ir susitvarkys. Ar(,) iš viso(,) aš dar galiu jį pateisinti? Ir tada(,) lyg tyčia(,) iš kambario išėjo motina. Paklauskim, ar(,) konkrečiai(,) Antanas sutiktų pasidalyti savo turtu? Norėčiau(,) konkrečiau(,) ten gale sėdinčiųjų paklausti. Mat(,) neklauso sūnelis motinos, ir ką tu padarysi. Jiems reikėjo išvežti turtą, archyvus, išgabenti iš Lietuvos savo piliečius ir(,) pagaliau(,) sutvarkyti jų finansinius reikalus. Jono skola(,) palyginti(,) nedidelė. Močiute, jūs(,) paprasčiau(,) surašykite duomenis, o mes užpildysime anketą ir duosime pasirašyti. Jis(,) paprastai(,) atsikelia dar prieš saulei tekant. Priimk perėjūną, tai jis(,) pirmiausia(,) tavo geru naudosis, tavo skatiką savo kišenėj priglaus, dar tave patį kaimynams apkalbės. Kaimyne, paskolintum(,) rasi(,) kokį šimtą litų? Šie pareigūnų veiksmai(,) savo ruožtu(,) turėtų užtikrinti susitikimo dalyvių saugumą. Bet jūs(,) šiukštu(,) niekam neprasitarkit. Taigi(,) Vyriausybė savo nutarimu pakeitė įmonių apmokestinimą. Tikrai(,) negalėjo jis taip pasielgti. Mudu ar(,) tikriau(,) ponas Alfredas visada sakydavo „tamsta“. Tamsta(,) tikriausiai(,) kelio į mūsų namus dar neužmiršai. Klasifikavimas, arba(,) tiksliau(,) klasifikavimo būdai, pedagoginėje literatūroje apėmė bendresnius metodus. Turbūt(,) visuose miestuose buvo taip pat. Tą žiedą(,) veikiausiai(,) malūnininko žmona bus pametusi. Visų pirma(,) reikia pasakyti, kad režisieriai, dailininkai ir muzikantai turi apie daug ką pagalvoti.

**8. Kreipiniai**

Kreipinys gali būti išskiriamas kartu su antrojo asmens įvardžiu tu, jūs, galinčiu eiti sakinio veiksniu, jei abu jie pasakomi vientisa intonacija, pvz.:

Jūs(,) pilieti, pats kaltas, kad neatlėkėte į eilę. Jūs(,) gerbiamieji, leidimus gausite vėliau. Dink, tu nenaudėli, man iš akių! (Arba: Dink tu, nenaudėli, man iš akių!)

**9. Praleidimas**

Vietoj praleistos tarinio jungties arba savarankiškos sakinio dalies gali būti rašomas brūkšnys, jei norima paryškinti praleidimą, pvz.:

Gyvenimas mano (–) vėjas palaidas. Mokinys Vytautas (–) vienas gabiausių astronomų. Prekyba vaistais (–)pelningas verslas visame pasaulyje. Jis (–) baisus žmogus. Mirti dėl savo tautos (–) amžius gyventi su ja. Dukart du (–) keturi. Tai (–) mūsų visų rūpestis.Debatai (–) tai veikla, padedanti įgyti įgūdžių, kurie labai reikalingi šiuolaikinėje visuomenėje. Vilniaus universitetui (–) keturi šimtai dvidešimt penkeri metai. Jis (–) į dykumą ir po kurio laiko grįžta su laimikiu. Mano veidas skaistus ir švelnus, o tavo (–) raukšlių išvagotas.

**10. Prijungiamieji sakiniai**

10.1. Tarp šalutinio dėmens jungtuko (ar kito jungiamojo žodžio) ir prieš jį einančio sujungiamojo ar prijungiamojo jungtuko (ar kito jungiamojo žodžio) gali būti rašomas kablelis norint parodyti šalutinio dėmens savarankiškumą, pvz.:

Reikia pasakyti, kad(,) kai tik kurisi š jų įžengia į salę, tuoj visa jų gudrybė ir dingsta. Labiau patiko Henrikas, kuris(,) kai supyksta, nutyla ir lyg sau ima švilpauti. Kvietimą jis jau senokai buvo atsiuntęs, tačiau(,) kai sužinojau visą tiesą, atsisakiau minties važiuoti. Rytoj pranešė gerą orą, todėl(,) jei neims niaukstytis, eisime į pajūrį. Bet(,) kai apsirengiu vyriškai, jų žvilgsniai būna visai kitokie. Ir(,) kai atrasite, prašyčiau man pranešti. O(,) kai pribėgsi žalią lankelę, ten tave paganysiu. Todėl(,) kai kalbama apie planų derinimą tarp įmonių, nereikia pamiršti skirtingų jų interesų. Šiandien apsiniaukę jau nuo pat ryto ir(,) jei oras nepagerės, pradrybsosiu namie visą dieną. Aš būčiau ėjęs, bet(,) kai sužinojau smulkmenas, atsisakiau šios minties. Seniūnas atsistojo prieš susirinkusiuosius ir(,) kai triukšmas šiek tiek aprimo, neryžtingai pradėjo. Ji pasirinkdavo grybų ar(,) jei netingėdavo pašliaužioti po šlapias vietas, gana gražių spanguolių.

10.2. Šalutinis dėmuo gali būti neišskiriamas, jei prieš jį eina dalelytė, panaikinanti šalutinio dėmens intonacinį savarankiškumą, pvz.:

O šis nebelaukė(,) nė ką tas pasakys(,) ir iš tolo skubėjo užtarti. Reikia mokėti(,) ir kaip pasakyti nelaimės ištiktam žmogui. Neišmaniau(,) net ką jam patarti(,) ir sutrikusi tylėjau.

10.3. Po žodžių vargu, kažin prieš dalelytę ar, įvardį kas bei įvardinius prieveiksmius kur, kada ir kt. gali būti rašomas kablelis, jei norima parodyti prijungimą, pvz.:

Vargu(,) ar jis pats žino. Kažin(,) ar reikia pasisveikinti? Kažin(,) kada traukinys ateis? Kažin(,) kur jis prapuolė? Byla turėjo ilgai tęstis ir kažin(,) ar aš būčiau laimėjęs...

10.4. Šalutinis dėmuo iš vieno prijungiamojo žodžio po tarinio gali būti išskiriamas kableliais (retai – brūkšniais), jei norima išryškinti jo prasminį ir intonacinį savarankiškumą, pvz.:

Garsą skleidė kažkas girdėtas, bet niekaip nesupratom(,) kas. Jis gavo laišką, bet nežinojo(,) nuo ko(,) ir į jį neatsakė. Atsakyk kaip žmogus (–) kada?

**11. Sujungiamieji sakiniai**

11.1. Sujungiamojo sakinio dėmenys, sujungti nekartojamais jungtukais ir, ar, arba, nei, gali būti atskiriami kableliu, jei norima parodyti jų prasminį ir intonacinį savarankiškumą, pvz.:

Ne tiek kūryba, kiek kiti dalykai, daug svarbesni, jam rūpi(,) ir jis negali atsitraukti nuo žmogaus, sėdinčio už rašomojo stalo. Toli, ten kažkur už kalno, už girios, sugriaudė(,) ar gal mums tik taip pasirodė. Iš kiemo iššokdavo ėriukas(,) arba katė kiemu nuslinkdavo drauge su savo šešėliu. Niekad Auksei jis apie tai neprasitarė(,) nei pats Vasaris, budriai jį sekęs, jokios išvados daryti negalėjo.

11.2. Išvadiniai sakinio dėmenys ir atlikta, ir baigta, ir (daugiau) nieko, ir galas, ir gana, ir tiek, ir viskas ir pan. gali būti atskiriami kableliu (rečiau brūkšniu), pvz.:

Čekš skiltuvu į titnagą, dagtis žybt(,) ir atlikta. Išvažiuočiau kur į negyvenamą salą(,) ir baigta. Gal viskas juoko verta(,) ir daugiau nieko. Aš užsidarysiu savo namelyje(,) ir galas. Nors mažai teprinešta, bet norisi paragauti to gintarinio medučio(,) ir gana. Malūnas tiktai sukasi be vėjo(,) ir tiek. Spyną pabučiuosi(,) ir viskas. Supraskit, pervažiuos per jūsų gyvenimą su plunksna ar kamera (–) ir baigta.

**III. Baigiamosios nuostatos**

12. Taikant šias taisykles būtina atsižvelgti į Valstybinės lietuvių kalbos komisijos patvirtintas Privalomosios skyrybos taisykles.